Mak 14 | Baebol Long Intenet | Niu Wol Translesen\nGospel blong Mak 14:1-72\nOl pris oli mekem plan blong kilim Jisas i ded (1, 2)\nKafsaedem oel we i smel gud long Jisas (3-9)\nJudas i letem Jisas i go long han blong ol enemi (10, 11)\nLaswan lafet blong Pasova (12-21)\nKakae Blong Masta (22-26)\nPita bambae i talem se i no save hem (27-31)\nJisas i go long Getsemane blong prea (32-42)\nOli holem Jisas (43-52)\nHem i pas long kot blong Sanhedrin (53-65)\nPita i talem se hem i no save Jisas (66-72)\n14 I gat tu dei i stap+ blong kasem Pasova+ mo Lafet Blong Bred We i No Gat Is.+ Mo ol jif pris wetem ol skraeb oli stap traem blong faenem wan rod blong trikim Jisas, blong holem* hem mo kilim hem i ded,+ 2 from we oli stap talem se: “Yumi no mas holem hem long taem blong lafet, i nogud ol man oli faet.” 3 Taem hem i stap long Betani, i stap kakae* long haos blong Saemon ya we fastaem i gat leprosi, wan woman i kam wetem wan botel alabasta we insaed long hem, i gat oel blong nad we oli no miksim wetem narafala samting, oel ya i smel gud olsem senta, mo hem i sas we i sas. Woman ya i brekem maot blong botel ya mo i kafsaedem long hed blong Jisas.+ 4 Nao sam man oli kros, oli stap taltalem long olgeta se: “?From wanem hem i westem gudfala oel ya? 5 !Sipos hem i salem, hem i save kasem bitim 300 denarias,* mo hem i save givim mane ya long ol puaman!” Nao oli kros tumas* long woman ya. 6 Be Jisas i talem se: “Yufala i lego hem. ?From wanem yufala i wantem spolem hem? Hem i mekem wan gudfala samting long mi.+ 7 Ol puaman oli stap oltaem wetem yufala,+ mo yufala i save mekem i gud long olgeta enitaem nomo. Be mi bambae mi no save stap oltaem wetem yufala.+ 8 Woman ya i mekem samting we hem i naf blong mekem. Taem hem i kafsaedem oel ya long mi, hem i mekem bodi blong mi i rere blong oli berem mi.+ 9 Tru mi talem long yufala, long evri ples long wol we oli talemaot gud nius ya long hem,+ bambae oli mas tokbaot samting ya tu we woman ya i mekem, blong tingbaot hem bakegen.”+ 10 Nao Judas Iskariot we i wan long ol twelef aposol, hem i go luk ol jif pris blong letem Jisas i go long han blong olgeta.+ 11 Taem olgeta oli harem samting ya, oli glad tumas, nao oli promes blong givim silva mane long hem.+ Ale hem i stap lukaot rod blong i letem hem i go long han blong olgeta. 12 Long fas dei blong Lafet Blong Bred We i No Gat Is,+ ol man oli stap kilim animol blong mekem lafet blong Pasova.+ Long dei ya, ol disaepol blong hem oli talem long hem se: “?Yu yu wantem mifala i mekemrere kakae blong Pasova long weples?”+ 13 Nao hem i sanem tu disaepol blong hem, i talem long tufala se: “Yutufala i go long taon, mo bambae yutufala i mitim wan man we i karem wan botel wota we oli wokem long graon. Yutufala i folem hem,+ 14 mo taem hem i go insaed long wan haos, yutufala i go askem long masta blong haos ya se, ‘Tija i talem se: “?Wehem rum we mi wetem ol disaepol blong mi, bambae mifala i mekem Pasova long hem?”’ 15 Nao hem bambae i soem wan bigfala rum antap we i gat evri samting long hem we oli stap rere finis. Yutufala i mekemrere kakae blong Pasova long ples ya.” 16 Nao tufala disaepol i aot, tufala i go insaed long taon ya, mo tufala i faenem evri samting stret olsem we hem i talem. Ale tufala i mekemrere kakae blong Pasova. 17 Nao long sapa, hem i kam wetem ol twelef aposol.+ 18 Mo taem oli lei klosap long tebol mo oli stap kakae, Jisas i talem se: “Tru mi talem long yufala, wan long yufala we i stap kakae wetem mi, bambae i letem mi mi go long han blong ol enemi.”+ 19 Nao oli harem nogud, mo olgeta wanwan oli stap askem long hem se: “?Hu ya? ?Mi?” 20 Hem i talem long olgeta se: “Hem i wan long ol twelef aposol, mo i man we i stap kakae wetem mi long sem bol nomo.+ 21 Tru, Pikinini blong man* bambae i mas ded olsem we Baebol i talem. !Be sore tumas long man we i letem Pikinini blong man* i go long han blong ol enemi!+ I moa gud sipos man ya i no bon.”+ 22 Taem oli stap kakae, hem i tekem wan bred mo i blesem, nao hem i brekem mo i givim long olgeta, mo i talem se: “Yufala i tekem. Hemia i minim bodi blong mi.”+ 23 Biaen hem i tekem wan kap waen, i talem tangkiu long God nao i givim long olgeta, nao olgeta evriwan oli dring long hem.+ 24 Mo hem i talem long olgeta se: “Hemia i minim blad blong mi,+ we hem i ‘blad blong kontrak,’+ we bambae i ron blong sevem plante man.+ 25 Tru mi talem long yufala, bambae mi no moa dring waen ya bakegen gogo kasem dei ya we bambae mi dring niufala waen long Kingdom blong God.” 26 Nao oli singsing blong presem God,* mo biaen oli go long Hil Blong Ol Oliftri.+ 27 Nao Jisas i talem long olgeta se: “Bambae yufala evriwan i stambol, from we Baebol i talem se: ‘Bambae mi kilim man blong lukaot long sipsip,+ nao bambae ol sipsip oli go wanwan olbaot.’+ 28 Be taem mi laef bakegen, bambae mi go fastaem long Galili, yufala i kam biaen.”+ 29 Be Pita i talem long hem se: “Nating sipos ol narafala ya bambae oli stambol, be mi bambae mi no stambol.”+ 30 Nao Jisas i talem long hem se: “Tru mi talem long yu se tede, yes, long naet ya nomo, taem faol i no singaot tu taem yet, be bambae yu talem tri taem se yu no save mi.”+ 31 Be hem i gohed blong talem strong se: “Sipos oli kilim mi mi ded wetem yu, be bambae mi no save talem se mi no save yu.” Mo ol narafala tu oli talem sem samting.+ 32 Nao oli kam long wan ples we nem blong hem Getsemane, ale hem i talem long ol disaepol blong hem se: “Yufala i sidaon long ples ya, bambae mi mi go prea.”+ 33 Nao hem i tekem Pita mo Jemes mo Jon, oli go wetem hem.+ Nao hem i harem nogud bitim mak,* mo tingting blong hem i trabol gud. 34 Hem i talem long olgeta se: “Tingting* blong mi i hevi tumas,+ we klosap mi ded from. Yufala i stap ya mo yufala i mas gohed blong wekap.”+ 35 Ale hem i wokbaot smol moa i go, i nildaon i go long graon, mo i prea long God se sipos i gat rod, bambae hem i tekemaot hadtaem ya long hem. 36 Ale hem i se: “Aba,* Papa,+ yu yu naf blong mekem olgeta samting. Yu tekemaot kap ya long mi. Be yu mekem samting we yu yu wantem, i no samting we mi mi wantem.”+ 37 Nao hem i kambak mo i luk we olgeta oli stap slip, nao hem i talem long Pita se: “?Saemon, yu stap slip? ?Yu no gat paoa blong yu gohed blong wekap wan aoa?+ 38 Yufala i mas gohed blong lukaot gud oltaem mo yufala i mas prea oltaem, blong bambae i no gat wan samting i save traem yufala blong mekem yufala i foldaon.+ I tru, spirit i wantem tumas,* be bodi i slak.”+ 39 Nao hem i gobak bakegen, mo i prea, i talem sem samting.+ 40 Nao hem i kambak bakegen, mo i luk we trifala i stap slip from we ae blong olgeta i hevi tumas, nao oli no save talem wan samting long hem. 41 Nao hem i kambak namba 3 taem, mo i talem long olgeta se: “?From wanem yufala i stap slip mo yufala i stap spel long wan impoten taem olsem? !I naf ya! !Taem i kam finis!+ !Luk! Naoia oli putum Pikinini blong man* i go long han blong ol man blong mekem sin. 42 Yufala i stanap, yumi go. !Luk! Man ya we i letem mi mi go long han blong ol enemi, hem i stap kam.”+ 43 Taem hem i stap toktok yet, wantaem nomo Judas we i wan long ol twelef aposol, hem i kam wetem wan hip blong man we oli karem ol naef blong faet mo ol nalnal. Ol jif pris mo ol skraeb mo ol elda oli sanem olgeta ya oli kam.+ 44 Judas i talem wan saen long olgeta finis se: “Man we bae mi kis long hem, hem nao man ya. Yufala i kam holem hem, yufala i tekem hem i go, be yufala i no letem hem i ronwe.” 45 Nao hem i wokbaot i go stret long hem, mo i talem se, “!Rabae!” Ale i kis long hem. 46 Nao oli holem hem mo oli tekem hem i go. 47 Be wan long olgeta ya we i stanap klosap, i pulumaot naef blong faet blong hem mo i katem slef blong hae pris, i aotem wansaed sora blong hem.+ 48 Be Jisas i talem long olgeta se: “?Yufala i ting se mi mi man blong stil, nao yufala i holem ol naef blong faet mo ol nalnal blong kam holem mi?+ 49 Evri dei mi stap wetem yufala long tempol, mi stap tij,+ be yufala i no kam holem mi. Be olgeta samting ya oli hapen blong mekem Ol Tok Blong Baebol oli kamtru.”+ 50 Nao olgeta disaepol oli lego hem, oli ronwe.+ 51 Be wan yang man i stap wokbaot biaen long hem. Hem i parpar nomo long wan kaliko we oli wokem long linen, be hem i no werem ol narafala klos. Ale olgeta ya oli traem blong holem hem, 52 be hem i lego kaliko ya i stap, mo i ronwe we i neked nomo.* 53 Nao oli tekem Jisas i go long hae pris,+ mo olgeta jif pris mo ol elda mo ol skraeb oli kam long ples ya.+ 54 Mo Pita i stap folem hem, be i no go klosap long hem. Hem i folem hem gogo kasem yad blong hae pris. Nao hem i go sidaon wetem ol man blong hae pris, i stap wom long faea.+ 55 Nao ol jif pris mo evri memba blong Sanhedrin* oli stap lukaot sam poen agens long Jisas blong oli save kilim hem i ded, be oli no faenem.+ 56 Mo plante man oli talem ol giaman poen agens long hem,+ be ol tok blong olgeta oli no sem mak. 57 Nao samfala oli stanap, oli talem ol giaman poen agens long hem, se: 58 “Mifala i harem hem i talem se: ‘Bambae mi mi brekemdaon tempol ya we ol man oli wokem wetem han blong olgeta, mo bambae mi wokem wan narawan long tri dei nomo, be i no wetem han.’”+ 59 Oli stap talem olsem, be long poen ya tu ol tok blong olgeta i no sem mak. 60 Nao hae pris i stanap long medel blong olgeta, mo i askem long Jisas se: “?From wanem yu no toktok? ?Olsem wanem long ol poen we ol man ya oli stap talem agens long yu?”+ 61 Be hem i stap kwaet nomo, i no talem wan samting.+ Nao hae pris i askem kwestin long hem, i talem se: “?Yu yu Kraes ya we i Pikinini blong God we yumi stap presem hem?” 62 Ale Jisas i talem se: “Yes, mi ya nao. Mo bambae yufala i luk Pikinini blong man*+ i stap sidaon long raetsaed+ blong Man ya we i gat Olgeta Paoa,* mo hem i stap kam long ol klaod long skae.”+ 63 Nao hae pris i terem klos blong hem, mo i talem se: “?Weswe yumi stap lukaot witnes bakegen?+ 64 Yufala i harem we hem i tok nogud long God. ?Wanem tingting blong yufala?” Nao olgeta evriwan oli jajem hem se i stret nomo blong hem i ded.+ 65 Nao sam long olgeta oli spet long hem,+ ale oli kavremap fes blong hem, mo oli faetem hem mo oli stap talem long hem se: “!Sipos yu wan profet! Yu talem, ?hu i faetem yu?” Nao ol man blong hae pris oli tekem hem i go, mo oli stap slavem hem.+ 66 Be Pita i stap daon long yad, nao wan long ol haosgel blong hae pris, i kam.+ 67 Taem hem i luk Pita i stap wom long faea, hem i lukluk gud hem mo i talem se: “Yu tu yu stap biaen long Jisas ya we i Nasarin.” 68 Be hem i giaman, i talem se: “Mi mi no save hem mo mi no save samting we yu stap talem,” nao hem i wokbaot i go klosap long get. 69 Long ples ya, haosgel ya i luk hem bakegen, mo i talem long ol man we oli stap stanap klosap, se: “Man ya i wan long olgeta.” 70 Be hem i talem bakegen se hemia i no tru. Mo smoltaem biaen, olgeta we oli stap stanap klosap oli talem bakegen long Pita se: “Yes, yu yu wan long olgeta, from we yu yu wan man Galili.” 71 Be hem i mekem tok blong hem i strong mo i talem se: “!Mi mi no save man ya we yufala i stap tokbaot! Sipos mi giaman, God bambae i panisim mi.” 72 Nao wantaem nomo faol i singaot namba 2 taem,+ mo Pita i tingbaot tok ya blong Jisas we i talem long hem se: “Taem faol i no singaot tu taem yet, bambae yu talem tri taem se yu no save mi.”+ Ale hem i harem nogud tumas, nao i krae.\n^ NT: “oli tok kros, no oli rao.”\n^ NT: “i no moa save mekem wan samting.”


?I Stret Blong Mekem Samting We i Denja Blong Harem Gud?\nLANWIS Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Lingala Lithuanian Luganda Luvale Macedonian Malagasy Malayalam Maltese Myanmar Ndebele (Zimbabwe) Nepali Norwegian Oromo Pangasinan Papiamento (Aruba) Papiamento (Curaçao) Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Silozi Silozi Slovenian Spanish Swahili Swahili (Congo) Swedish Tagalog Tamil Tatar Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu\n“Mi stanap klosap long wan tren we i spid we i spid insaed long wan tanel. Samting ya i mekem hat blong mi i pam mo mi harem se ol trabol blong mi oli lus.”—Leon. *\n“Taem mi stap antap long wan klif we i hae we i hae nao mi jam i godaon long solwota, mi harem se mi fri olgeta. Oltaem mi harem gud, be sam samtaem mi fraet.”—Larisa.\nPlante yangfala oli olsem Leon mo Larisa. Oli wantem faenemaot se oli naf blong mekem wan samting we i had, mo samtaem maet i denja. ?Yu tu yu olsem? Sipos yes, ating ol save we i kam biaen bambae oli givhan long yu.\nYu nidim moa oltaem. Maet yu harem gud blong smoltaem, be biaen, yu harem se yu mas mekem wan samting we i denja moa. Mako, we i stap go insaed long ol tanel blong tren olsem Leon, i talem se: “Mi glad blong smoltaem, be afta, mi mas mekem wan narafala samting bakegen blong mi harem gud.”\nJastin i stap ron long sketbod, mo long semtaem hem i holem trak we i stap spid, blong trak ya i pulum hem. Hem i se: “From we mi harem gud tumas, mi wantem mekem bakegen mo bakegen. Mi wantem se ol man oli sapraes long mi. Be long en blong hem, mi slip long hospital.”\nOl fren oli pulum yu nao yu no tingbaot denja. Yangfala Mavin i talem se: “Ol fren blong mi oli fosem mi blong mi klaem i go antap long wol blong wan bigfala stori haos we mi no yusum rop o narafala samting. Oli se: ‘Ale, yu klaem. Yu yu naf.’ Mi harem se mi fraet. Taem mi stap klaem i go antap, mi seksek we.” Larisa i se: “Mi folem ol narafala yangfala nomo, mi mekem olsem olgeta ya.”\nSamfala oli yusum Intenet blong presem ol yangfala we oli mekem samting we i denja, mo oli tokbaot ol denja olsem se oli nating nomo. Fulap man oli wajem ol video we oli putum long Intenet, nao ol yangfala ya we oli mekem samting we i denja, oli harem gud from we oli pulum ae blong plante man.\nSam video long Intenet oli soemaot wan pleplei we oli kolem parkour. Plante yangfala oli resis, klaem, mo jam kwiktaem, blong gokros long ol wol mo ol haos mo antap long ol lada, be oli no yusum rop o narafala samting blong stap sef. Sipos yu wajem ol video ya yu save gat tu rong tingting ya: (1) I no denja tumas, mo (2) Olgeta yangfala oli stap mekem. ?Wanem i save hapen? Maet yu wantem traem mekem pleplei ya we i denja tumas mo yu save ded from.\nI gat ol pleplei we oli sef moa. Baebol i talem se: “Fasin ya blong trenem bodi, i save givhan long man blong smoltaem.” (1 Timoti 4:8) Be Baebol i talem tu se yu mas gat “stret tingting.” (Taetas 2:12) ?Olsem wanem blong mekem olsem?\nTingbaot ol denja. Baebol i talem se: “Man we i gat hed, oltaem nomo hem i stap tingting gud fastaem . . . be man we i no gat hed, oltaem nomo hem i stap soemaot i klia we i no save wan samting.” (Ol Proveb 13:16) Bifo we yu mekem wan samting, yu mas save ol denja we oli stap. Tingting gud long kwestin ya: ‘?Mi mi save kasem bigfala kil o lusum laef blong mi?’—Rul blong Baebol: Ol Proveb 14:15.\nJusum ol fren we oli respektem laef. Ol trufala fren bambae oli no pulum yu blong yu putum laef blong yu long denja, mo blong mekem samting we yu fraet blong mekem. Larisa i talem se: “Ol gudfala fren we oli gat stret tingting oli givhan long mi blong mi jusum gud ol pleplei. Taem mi jenisim ol fren blong mi, laef blong mi tu i jenis.”—Rul blong Baebol: Ol Proveb 13:20.\nTingbaot: ‘?Pleplei ya i blong traem trikim ded nomo?’\nHarem gud blong mekem samting we yu gat gudhan long hem, be yu no putum laef blong yu long denja. Wan buk (Adolescent Risk Behaviors) i talem se, blong kam bigman long tingting blong yu, yu mas “naf blong putumap ol rul we bambae yu folem, mo save limit blong yu.” Yu save faenemaot samting we yu yu naf blong mekem, taem yu lukaot gud, yu yusum ol samting blong givhan long yu, mo yu mekem long ples we i sef.\nPulum ol narafala blong oli respektem yu. Ol narafala bambae oli respektem yu moa sipos yu winim ol problem blong laef, i bitim we yu mekem samting we i denja blong harem gud. Larisa i talem se: “Taem mi jam long ol klif ya, hemia stat blong wan taem long laef blong mi we mi mekem plante samting blong spolem mi nomo. I moa gud sipos mi bin talem ‘no.’”\nStamba poen: I moa gud yu jusum gud ol pleplei blong yu, i bitim we yu mekem ol samting we i denja blong harem gud nomo.—Rul blong Baebol: Ol Proveb 15:24.\n^ par. 4 Mifala i jenisim sam nem.\n“Man we i gat hed, hem i stap lukluk gud long rod we bambae i folem.”—Ol Proveb 14:15.\n‘Rod we ol waes man oli stap folem i no blong godaon long Hom blong ol Dedman, be i blong kasem laef.’—Ol Proveb 15:24.\n“Long tingting blong yu, i klia se bambae yu harem gud. Be ol denja tu oli mas klia. I no gat wan yangfala we i wantem spenem ful laef blong hem long wiljea.”\n“Sipos ol fren blong yu oli wantem mekem samting we yu yu no wantem, i moa gud yu no folem olgeta. Biaen, i let tumas blong talem ‘no’ o jenisim tingting blong yu.”


Spending bohemiana bohemianlot bohemianof bohemiantime bohemianreading bohemianin bohemianquarantine? bohemian bohemianBook bohemiannerd bohemianthru bohemianand bohemianthru? bohemian bohemianWanna bohemiangift bohemianyour bohemianfavorite bohemianbook bohemiannerd?These bohemianare bohemianred bohemianacrylic bohemianlaser bohemiancut bohemianand bohemianengraved bohemianstud bohemianearrings. bohemianThe bohemianwords bohemianhave bohemianbeen bohemianpainted bohemianwith bohemianblue bohemianpaint. bohemianUnderstated bohemianyet bohemianfull bohemianof bohemianstatement bohemianall bohemianat bohemianonce. bohemian bohemian bohemianPerfect bohemiangift bohemianfor bohemianthe bohemianholidays.They bohemianmeasure bohemian1/2" bohemianin bohemiandiameter, bohemian1/8" bohemianthickCustom bohemianrequests bohemianwelcome.


Keeping Their Activities Safe Archives - Get Safe Online Vanuatu\nHome Sefgadem ol pikinini\nMyusik, ol muvi & fael sering\nIntenet tede hem kamap kwik olsem hem i ples we oli pikinini oli jusum from myusik, mo film mo ol narafala fom blong entenmen, be i isi tumas blong olgeta oli 'kam anstrak' taem oli daonlod o oli mekem fael sering. I gat samfala...\nLong tedei, hem i isi blong yusum wan smatfon o tablet blong daonlodem wan prodak o sevis mo jajem i go long fon bil blong yu. Ol pikinini oli gat atraksen long ol gem,...\nParental Kontrol Softwe\nMo long semteam we yu stap engejem pikinini blong yu blong eduketem hem mo gaedem olgeta blong oli go tru long wan sef dijitel laef - mo blong yu save gud ol letest divelopmen - hem i mekem gudfala sens blong tekem advantej long...\nSosol netwoking hem i bin - mo hem i stap yet - olsem wan long ol revolusen blong onlaen eij mo taem yum yusum gud, hem i wan ekselen wei blong ol kipim kontak wetem ol fren mo ol famle. Be hem i save kam hamful long pikinini...\nOl onlaen gem oli mekem ol pikinini oli gat gudfala fan, be i gat several risk we i stap, be yu save katemdaon ol risk ia long stret aproj. ...\nBlong save yusum intenet hem i no minim se pikinini blong yu i matua o gat eskperiens blong handlem evriting we oli save faenem. ...


JW Kristin Wok Mo Laef Miting Program Blong 2-8 Oktoba 2017\nSingsing 95 Mo Prea\n“Daniel i Tokbaot Taem We Mesaea i Kam”: (10 minit)\nDan 9:24—Sakrefaes blong Mesaea i openem rod blong God fogivim ol sin (it-2 pej 902 haf 2)\nDan 9:25—Mesaea i kamtru long en blong 69 wik (it-2 pej 900 haf 7)\nDan 9:26, 27a—Mesaea i ded long medel blong 70 wik (it-2 pej 901 haf 2, 5)\nDan 9:24—?Wetaem God i makemaot “Tabu Ples we i Tabu Tumas”? (w01 5/15 pej 27)\nDan 9:27—?Wanem kontrak we God i holem wetem plante man mo we i stap yet kasem en blong 70 o 36 K.T.? (w07 9/1 pej 22 haf 3)\nBaebol Riding: (4 minit nomo) Dan 7:1-10\nRerem Ol Fastok Blong Manis Ya: (15 minit) Tok wetem sam kwestin mo ansa. Yu soem wan video blong fastok blong manis ya, mo yu tokbaot ol gudfala samting long fastok ya. Yu mekem sem mak long ol narafala fastok. Yu leftemap tingting blong ol pablisa blong oli gobak kwik blong visitim man we i intres.\n“?Olsem Wanem Blong Stadi Gud Long Baebol?”: (15 minit) Tok wetem sam kwestin mo ansa. Yu plei video ya Ol Tul Blong Faenem Ol Gudfala Samting Long Baebol (yu go long ol video OL MITING MO WOK BLONG PRIJ).\nBaebol Stadi Blong Kongregesen: (30 minit) kr japta 19 haf 1-7, mo bokis long pej 203-205\nSingsing 101 Mo Prea\nKristin Wok Mo Laef Program Blong 2-8 Oktoba 2017


Tanks (Military science) 14\nTanks (Military science) -- History. 5\nFishing -- Vanuatu -- Tanna Island. : Tanna, the island of magic stones 2014 1\nSea turtles -- Vanuatu -- Tanna Island. : Tanna, the island of magic stones 2014 1\nTurtles -- Vanuatu -- Tanna Island. : Magic men of Vanuatu 2014 1\nTanna Island (Vanuatu) -- Church history : An archaeology of early Christianity in Vanuatu : custom and religious change on Tanna and Erromango 1839 - 1920 / James L. Flexner 2016 1\nTanna (Ni-Vanuatu people) -- Cultural assimilation. 2\nTanna (Ni-Vanuatu people) -- Government relations. 2\nTanna (Ni-Vanuatu people) -- History. 2\nTanna (Vanuatu) : John Frum he come : a polemical work about a black tragedy / Edward Rice 1974 1\nTanna (Vanuatu) -- History : In the land of strangers : a century of European contact with Tanna, 1774-1874 / Ron Adams 1984 1\nTanna (Vanuatu people) -- See Tanna (Ni-Vanuatu people)\nTanna (Vanuatu) -- Population : In the land of strangers : a century of European contact with Tanna, 1774-1874 / Ron Adams 1984 1


Rusia i kaontri long Yurop we olgeta save toktok Rusia. Presiden blong Rusia hemi Vladimir Putin. Kapital blong Rusia i Moskow. Praem Minista blong Rusia hemi Dmitri Medwedew. Nara big taon long kaontri ia hemi San-Peterburg mo Kazan. Populaesen blong Rusia i stap araon 141,927,297.\nKremlin blong Moskow\nAlbania · Andorra · Armenia · Austria · Azerbaijan · Belarus · Belgium · Bosnia and Herzegovina · Bulgaria · Croatia · Cyprus · Czechia · Denmark · Estonia · Finland · Franis · Georgia · Greece · Hungary · Iceland · Ireland · Itali · Jemani · Kazakhstan · Latvia · Liechtenstein · Lithuania · Luxembourg · Macedonia · Malta · Moldova · Monaco · Montenegro · Netherlands · Norway · Poland · Portugal · Romania · Russia · San Marino · Serbia · Slovakia · Slovenia · Spain · Sweden · Switzerland · Turkey · Ukraine · Unaeted Kingdom · Vatican Siti\nKam long "https://bi.wikipedia.org/w/index.php?title=Rusia&oldid=33616"\nThis page was last modified on 13 Mei 2015, at 10:07.


Yangfala ?Yu Gat Plan Blong Mekem Moa Long Wok Blong Jehova? | Stadi\nWajtaoa—Blong Stadi | Eprel 2018\nLANWIS Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Chuukese Dayak Ngaju English Gitonga Greenlandic Hmong (White) Iban Ibinda Javanese Jehu Kachin Karen (S'gaw) Kazakh Kazakh (Arabic) Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Arabic) Uighur (Cyrillic) Umbundu Urdu Uruund Wallisian Wayuunaiki Welsh\nYangfala ?Yu Gat Plan Blong Mekem Moa Long Wok Blong Jehova?\n“Sipos yu askem long Hae God blong i lukluk gud long ol plan blong yu, wok blong yu bambae i save gohed gud.”—OL PROVEB 16:3.\nSINGSING: 135, 144\nYANGFALA, ?BAMBAE YU YU ANSA OLSEM WANEM?\n?From wanem i gud yu folem advaes blong Ol Proveb 16:3?\n?Wanem ol plan we yu save wok had from?\n?Wanem i save givhan long yu blong yu no lego ol plan ya?\n1-3. (1) ?Ol yangfala oli fesem wanem? Talem wan pijatok. (Yu luk pija long stat blong stadi.) (2) ?Wanem i save givhan long ol yangfala Kristin?\nTINGBAOT se yu gat plan blong go long wan lafet we i longwe. Ale, yu go lukaot wan transpot, be yu luk se i gat fulap man i stap wet, mo ol defdefren transpot. Tingting blong yu i fasfas smol, be yu no jam long enikaen transpot nomo. From we yu save gud ples we yu wantem go long hem, yu jam long transpot we bambae i tekem yu yu go stret long ples ya.\n2 Laef i olsem wan trip, mo yufala ol yangfala, yufala i stap wet blong tekem wan transpot. Samtaem tingting blong yufala i fasfas from we i gat plante defren jus we yufala i save mekem. Be sipos yu save gud wanem we yu wantem mekem long laef blong yu, bambae i isi moa blong mekem jus we i stret. ?Wanem jus i stret blong mekem?\n3 Stadi ya bambae i ansa long kwestin ya, mo bambae i soemaot se i gud yu yusum laef blong yu blong mekem Jehova i glad. Hemia i min se yu mas folem advaes blong Jehova taem yu mekem ol desisen, olsem, hamas yia bambae yu skul, bambae yu mekem wanem wok, bambae yu mared mo gat pikinini o nogat. Mo tu, yu mas gat wan plan long wok blong Jehova, mo yu traehad blong mekem plan ya i kamtru. Hemia bambae i mekem se yu kam klosap moa long Jehova. Sipos wok blong Jehova i bigfala samting long laef blong yu, yu save sua se bambae hem i blesem yu mo i mekem ol plan blong yu oli gohed gud.—Ridim Ol Proveb 16:3.\n?FROM WANEM YU MAS GAT PLAN?\n4. Long stadi ya, ?bambae yumi tokbaot wanem?\n4 I gud yu gat plan long wok blong God. ?From wanem? Bambae yumi tokbaot tri risen. Fas risen mo sekenwan i soemaot se taem yu traehad blong mekem ol plan blong yu i kamtru, yu fren moa wetem Jehova. Namba tri risen i soemaot from wanem i gud yu gat ol plan ya taem yu yangfala.\n5. ?From wanem i impoten we yu gat plan blong mekem moa long wok blong Jehova?\n5 ?From wanem i impoten we yu gat plan blong mekem moa long wok blong Jehova? Yu wantem talem tangkiu long Jehova from lav we hem i soemaot, mo from ol samting we hem i mekem long yu. Man we i raetem Sam 92 i talem se: ‘Hae God. I gud tumas blong talem tangkiu long yu. Ol bigfala wok blong yu oli stap mekem mi mi glad tumas. Oltaem mi harem gud from ol samting ya we yu yu mekem.’ (Ol Sam 92:1, 4) Traem tingbaot ol samting ya we Jehova i givim long yu: laef, bilif, Baebol, kongregesen, hop blong laef olwe long Paradaes. Taem yu gat plan blong mekem moa long wok blong Jehova, yu soemaot long hem se yu glad long ol samting we hem i givim, nao yu kam klosap moa long hem.\n6. (1) ?Olsem wanem yu kam klosap moa long Jehova taem yu gat plan long wok blong hem? (2) ?Wanem sam plan we yu save mekem taem yu yangfala?\n6 Namba tu risen blong gat plan long wok blong God, hemia se taem yu wok had blong mekem plan ya i kamtru, yu kam klosap moa long Jehova. Aposol Pol i promes se: “God i stap mekem i stret nomo. Mo hem i no save fogetem ol wok ya we yufala i mekem. Hem bambae i stap tingbaot we yufala i lavem nem blong hem.” (Hibrus 6:10) Yu save mekem plan taem yu smol nomo, olsem Kristina we i gat 10 yia taem i mekem plan blong ridim laef stori blong ol Witnes. Tobi i gat 12 yia taem i mekem plan blong ridim Baebol fulwan, bifo we hem i baptaes. Maksim i gat 11 yia, mo sista blong hem Nomi i gat 10 yia, taem tufala i baptaes. Nao tufala tugeta i mekem plan blong go wok long Betel. Blong tingbaot plan ya oltaem, tufala i hangem pepa blong askem wok long Betel, long wol blong haos. ?Olsem wanem long yu? ?Yu save mekem plan mo stat blong wok from?—Ridim Filipae 1:10, 11.\nSipos yu gat klia tingting long plan blong yu, bambae i isi moa blong mekem ol gudfala desisen\n7, 8. (1) Sipos yu gat wan plan, ?from wanem i isi moa blong mekem desisen? (2) ?From wanem Damaris i no go long yunivesiti?\n7 ?Wanem namba tri risen blong gat plan long wok blong God, taem yu yangfala nomo? Yu gat plante desisen blong mekem, olsem, hamas yia bambae yu skul, wanem wok bambae yu mekem, mo plante narafala samting. Ol desisen ya oli olsem ol krosrod long trip blong yu. Sipos yu save gud se yu stap go wea, i isi blong jusum rod we yu mas folem. Long sem fasin, sipos yu gat klia tingting long plan blong yu, bambae i isi moa blong mekem ol gudfala desisen. Ol Proveb 21:5 i talem se: “Man we i mekem gudfala plan mo i stap wok strong long hem, hem i save kasem plante samting.” Sipos yu kwik blong mekem gudfala plan, bambae yu kwik blong kasem gudfala frut. Hemia samting we i hapen long wan sista we nem blong hem Damaris. Taem hem i yangfala, hem i mas mekem wan impoten desisen.\n8 Damaris i kasem ol gudfala mak long hae skul, mekem se hem i save go long yunivesiti blong kam loea, we hem i no nid blong pem. Be hem i jusum wan narafala wok we i no impoten tumas. ?From wanem? From we taem hem i smol, hem i mekem plan blong kam wan paenia. Hem i talem se: “Blong paenia, mi nidim haftaem wok nomo. Sipos mi go long yunivesiti mo kam wan loea, mi save winim bigfala mane, be bambae i had blong faenem haftaem wok.” Damaris i mekem wok blong paenia 20 yia finis. ?Olsem wanem? ?Hem i harem se plan mo desisen we hem i mekem taem hem i yangfala, i stret? Yes. Long ples blong wok, hem i stap mitim ol loea, be plante long olgeta oli no glad nating. Damaris i luksave se hem i kasem bigfala glad i bitim olgeta, from we hem i jusum wok blong paenia.\n9. ?From wanem yumi glad long ol yangfala blong yumi?\n9 Yumi talem bigfala tangkiu long plante taosen yangfala long olgeta ples long wol, we oli stap gohed gud. Impoten samting long laef blong olgeta, hemia blong frengud wetem Jehova, mo blong folem ol plan we oli gat blong mekem moa long wok blong hem. Ol yangfala ya oli harem gud tumas, mo long semtaem, oli stap lanem blong letem Jehova i lidim olgeta long evri samting, olsem skul, wok, mo famle. Solomon i talem se: “Yu mas trastem Hae God long olgeta tingting blong yu.” Hem i gohed se: “Long olgeta samting we yu stap mekem, yu mas tingbaot hem oltaem, mo . . . hem bambae i soemaot stret rod long yu, blong yu yu folem.” (Ol Proveb 3:5, 6) !Yangfala, Jehova i lavem yu tumas! Yu yu sas tumas long tingting blong hem, mo bambae hem i protektem, lidim, mo blesem yu.\nREREGUD BLONG TOKBAOT JEHOVA\n10. (1) ?From wanem wok blong prij i mas impoten tumas long yumi? (2) ?Olsem wanem blong kamgud moa blong eksplenem bilif blong yu?\n10 Sipos yu tingbaot oltaem blong mekem Jehova i glad, bambae yu wantem tokbaot hem. Jisas Kraes i talem se yumi “mas talemaot gud nius long olgeta neson bifo we en i kam.” (Mak 13:10) Taswe wok blong prij i mas impoten moa long yumi i bitim ol narafala wok. ?Olsem wanem? ?Yu save mekem plan blong prij moa? ?Yu save paenia? ?Be olsem wanem sipos yu no laekem tumas blong prij? ?Mo olsem wanem blong kamgud moa blong eksplenem bilif blong yu? I gat tu samting we oli save givhan: Rere gud, mo no lego wok ya blong tokbaot Jehova. Sipos yu mekem olsem, maet bambae yu sapraes se yu laekem tumas blong prij.\n?Olsem wanem blong rere gud blong tokbaot Jehova? (Haf 11 mo 12)\n11, 12. (1) ?Yu save mekem wanem blong rere gud blong tokbaot Jehova? (2) ?Olsem wanem wan yangfala brata i tekem janis blong tokbaot Jehova long skul?\n11 Fastaem, yu save rerem ansa blong sam kwestin we maet ol yangfala long skul oli askem, olsem: “?From wanem yu bilif long God?” I gat ol haf long jw.org we oli save givhan long yu. Sipos yu luk long OL BAEBOL TIJING > OL YANGFALA, bambae yu faenem wan pepa blong fulumap we i askem se: “?From Wanem Mi Mi Bilif Long God?” Yu folem ol step long pepa ya blong rerem prapa ansa blong yu. Bambae yu luk tri vas blong Baebol we yu save yusum: Hibrus 3:4, Rom 1:20, mo Ol Sam 139:14. I gat plante moa kwestin tu we yu save rerem ansa blong olgeta.—Ridim 1 Pita 3:15.\n12 Yu save talem long ol yangfala long skul blong oli lukluk jw.org. Hemia nao samting we Luka i mekem. Taem klas i stap tokbaot ol defdefren jos, Luka i luk sam giaman toktok long saed blong ol Witnes long wan buk blong skul. Nating se hem i fraet smol, be hem i askem long tija sipos hem i save eksplenem from wanem ol tok ya i no tru. Tija i letem hem i eksplenem bilif blong hem, mo Luka i soemaot jw.org long ful klas. Nao tija i talem long klas se homwok blong olgeta i blong wajem video ya Yu Save Winim Wan Stronghed. Yu traem tingbaot olsem wanem Luka i glad se hem i bin tokbaot Jehova long skul.\n13. Sipos yu fesem hadtaem, ?from wanem yu no mas lego plan blong yu?\n13 Sipos yu fesem hadtaem, yu no letem tingting i foldaon, be yu gohed nomo blong folem plan blong yu. (2 Timoti 4:2) Hemia nao samting we Katarina i mekem. Taem hem i gat 17 yia, hem i mekem plan se bambae hem i prij long evriwan we hem i wok wetem olgeta. Wan long olgeta i tok nogud long hem plante taem. Be Katarina i no lego plan blong hem. Wan narafala we nem blong hem Hans, i sapraes long gudfala fasin blong Katarina. Nao hem i stat blong ridim ol buk blong yumi, i stadi Baebol, mo i baptaes. Be Katarina i no save samting ya from we hem i muv i go long narafala ples. Totin yia biaen, taem Katarina mo famle blong hem i stap long wan miting, hem i sek se Hans nao i givim pablik tok. Hem i glad tumas se hem i gohed nomo blong folem plan blong hem blong prij long evriwan we hem i wok wetem olgeta.\nNO LEGO OL PLAN BLONG YU\n14, 15. (1) ?Yu mas tingbaot wanem taem ol narafala oli pulum yu blong folem olgeta? (2) ?Yu save mekem wanem blong stanap strong taem oli traem fosem yu?\n14 Fashaf blong stadi ya i pulum yu blong yu tingbaot oltaem blong mekem Jehova i glad, mo blong yu gat plan blong mekem moa long wok blong hem. Be plante yangfala olsem yu oli wantem gat gud taem nomo. Mo bambae oli traem pulum yu tu blong folem olgeta. Taswe, yu mas soemaot long olgeta se i impoten tumas blong folem plan we yu gat long laef blong yu. Yu no mas letem olgeta oli pulum yu blong yu lego plan ya. Olsem yumi tokbaot long stat blong stadi, sipos yu stap wet long wan transpot blong go samples, ?bambae yu jam long eni transpot nomo from we ol man insaed oli stap gat gudtaem? !Nogat!\n15 Taswe, ?yu save mekem wanem taem ol narafala oli traem fosem yu blong folem olgeta? Sipos i had blong talem ‘no,’ i moagud yu stap longwe long olgeta. (Ol Proveb 22:3) Tingbaot bigfala trabol we yu save kasem sipos yu joen wetem olgeta blong mekem ol nogud samting. (Galesia 6:7) Mo tu, i gud yu mekem tingting blong yu i stap daon mo askem advaes. Lesin long ol tok blong papa mo mama blong yu, mo ol brata mo sista long kongregesen we oli gat plante waes mo save.—Ridim 1 Pita 5:5, 6.\n16. ?Olsem wanem stori blong Kristof i soemaot se i impoten blong gat tingting daon?\n16 Kristof i mekem tingting blong hem i stap daon mo i lesin long advaes. Smoltaem afta we hem i baptaes, hem i stat blong go long wan ples blong mekem eksasaes. Long ples ya, sam yangfala oli askem long hem blong i joen long wan klab blong spot. Hem i storian wetem wan elda, mo elda i mekem hem i tingbaot sam denja, olsem fasin ya blong traem winim narafala. Nating se i olsem, Kristof i mekem desisen blong joen long klab ya. Be kwiktaem nomo, hem i luk se spot ya i raf tumas mo i denja. Ale, hem i storian bakegen wetem ol elda, mo oli soemaot ol gudfala advaes blong Baebol long hem. Kristof i talem se: “Jehova i sanem ol gudfala man ya blong givim advaes, mo mi lesin long Hem, nating se mi tektaem.” ?Olsem wanem? ?Yu yu gat tingting daon blong lesin long ol gudfala advaes?\n17, 18. (1) ?Jehova i wantem se ol yangfala oli harem olsem wanem? (2) ?Olsem wanem blong blokem ol jus we oli save mekem yu yu harem nogud? Talem wan stori.\n17 Baebol i talem se: “Ol yangfala, naoia we yufala i yangfala yet, i gud yufala i stap mekem ol fasin we yufala i save harem gud long hem.” (Prija 11:9) Jehova i wantem se yu harem gud long yangtaem blong yu. Stadi ya i soemaot se wan rod blong harem gud, i blong folem ol plan we yu gat blong mekem moa long wok blong Jehova, mo blong folem advaes blong Jehova long ol plan mo desisen. Sipos yu kwik blong mekem samting ya, bambae yu haremsave kwiktaem se Jehova i stap lidim, protektem, mo blesem yu. Yu mas tingbaot ol gudfala advaes we hem i givim long Baebol, mo yu folem ol tok ya se: ‘God i mekem yu, mo naoia we yu yangfala yet, oltaem yu mas tingbaot hem.’—Prija 12:1.\n18 Ol yangfala oli kam bigwan hareap. Sore tumas, plante long olgeta oli harem nogud, from we oli no gat ol gudfala plan taem oli yangfala. Be sipos yu stap tingting oltaem long ol plan blong yu blong mekem moa long wok blong Jehova, taem yu kam bigwan, bambae yu glad long ol jus blong yu. Wan woman we nem blong hem Mijana, i harem gud olsem. Taem hem i yangfala, hem i laekem plei spot. Oli singaot hem blong i go plei long Winter Olimpik Gem. Be Mijana i jus blong mekem wok blong Jehova fultaem. Bitim 30 yia hem i stap gohed long wok blong Jehova fultaem, wetem man blong hem. Hem i talem se ol man we oli wantem haenem, ona, paoa, mo mane, oli no rili glad. Mo hem i talem tu se plan we i beswan, i blong mekem wok blong God mo givhan long ol narafala blong oli save God.\n19. ?From wanem i gud se yangfala i gat plan blong mekem moa long wok blong Jehova?\n19 Mifala i talem tangkiu long yufala ol yangfala, from we nating se yufala i fesem sam hadtaem, yufala i putum tingting blong yufala oltaem long wok blong Jehova. Yufala i gat ol plan blong mekem moa long wok blong Jehova, mo wok blong prij i impoten long yufala. Mo tu, yufala i no letem ol samting blong wol ya i pulum yufala blong yufala i lego ol plan ya. Yufala i save sua se hadwok blong yufala i no blong nating nomo. Ol brata mo sista oli lavem mo sapotem yufala. Taswe, yufala i mas ‘askem long Hae God blong i lukluk gud long ol plan blong yufala, nao wok blong yufala bambae i gohed gud.’\nMINING BLONG SAM TOKTOK\nBlong yusum laef blong yu blong mekem Jehova i glad, hem i mas impoten moa long yu i bitim ol narafala samting. Yu folem advaes blong Jehova oltaem, mo yu letem hem i lidim yu taem yu mekem wan jus\nTaem yu gat plan blong mekem moa long wok blong Jehova, yu fren moa wetem hem. Sam yangfala oli mekem plan blong ridim Baebol evri dei, baptaes, kam wan paenia, o wok long Betel. ?Wanem ol plan blong yu?\nSerem Serem Yangfala ?Yu Gat Plan Blong Mekem Moa Long Wok Blong Jehova?\n?Olsem Wanem Blong Kam Friman Tru?\nMekem Wok Blong Jehova, We i Stamba Blong Fasin Fri\nFolem Fasin Blong Jehova Blong Leftemap Tingting\nYufala i Mas Leftemap Tingting Blong Yufala “Moa”\nText Ol defren wei blong daonlodem ol buk long intenet WAJTAOA—BLONG STADI Eprel 2018\nSerem Serem WAJTAOA—BLONG STADI Eprel 2018\nWAJTAOA—BLONG STADI Eprel 2018


Wido Blong Jarefat Mo Profet Elaeja | Baebol Lesen Blong Ol Pikinini\nBoe Blong Wan Wido i Laef Bakegen\nLong draetaem, Jehova i talem long Elaeja se: ‘Yu girap, yu go long taon ya Jarefat. Wan wido long ples ya bae i givim kakae long yu.’ Taem Elaeja i kam klosap long get blong taon ya, hem i luk wan wido we i stap pikimap faeawud. Hem i askem long woman ya blong i givim smol wota long hem. Taem hem i go blong karem wota, Elaeja i singaot long hem se: ‘Plis, yu karem smol bred i kam tu.’ Be wido ya i talem se: ‘Mi no gat bred blong givim long yu. Mi mi gat naf flaoa mo oel blong wokem wan smol bred nomo blong mi mo boe blong mi.’ Elaeja i talem long hem se: ‘Jehova i promes se sipos yu wokem wan bred blong mi, flaoa mo oel blong yu bae i stap kasem en blong draetaem, bae i no finis.’\nAle, wido ya i go long haos blong hem mo i wokem wan bred blong profet blong Jehova. Stret olsem Jehova i promes, hem mo boe blong hem tufala i gat naf kakae go kasem we ren i kam. Flaoa mo oel blong hem i neva finis.\nBiaen, wan samting i hapen we i nogud tumas. Smol boe blong wido ya i sik mo i ded. Wido ya i krae long Elaeja blong i givhan long hem. Elaeja i karemaot boe ya long han blong mama blong hem, i karem hem i go long wan rum antap. Hem i putum boe ya long bed, nao i prea se: ‘Jehova, plis yu mekem pikinini ya i laef bakegen.’ ?Yu save from wanem samting ya we Elaeja i askem, i narakaen? From we, bifo long taem ya i no gat wan man we i laef bakegen. Mo tu, wido ya mo boe blong hem, tufala i no man Isrel.\n!Boe ya i stat pulum win, nao i laef bakegen! Elaeja i talem long wido ya se: ‘!Yu luk! Pikinini blong yu i laef bakegen.’ Woman ya i glad we i glad, mo i talem long Elaeja se: ‘Naoia mi save se yu yu wan man blong God stret. Yu yu stap talemaot ol tok ya nomo we Jehova i givim long yu.’\n“Yufala i luk ol pijin ya reven: Olgeta oli no planem kakae mo oli no tekem kakae long garen, mo oli no gat haos blong putum gud ol kakae long hem, be God i stap givim kakae long olgeta. ?Yufala i no ting se yufala i moa impoten i bitim ol pijin ya?”—Luk 12:24\nOl Kwestin: ?Olsem wanem wido blong Jarefat i soemaot se hem i trastem Jehova? ?Olsem wanem yumi save se Elaeja i wan profet blong tru God?\n1 King 17:8-24; Luk 4:25, 26\nTaem boe blong wido ya i laef bakegen, bilif blong wido ya i kam strong moa. ?Yumi save lanem wanem long stori blong hem?\nSerem Serem Boe Blong Wan Wido i Laef Bakegen


Nəkwəkwə imərhakə kape kughen: nɨrpenien vi Nəgkiarien kupan\nNəkwəkwə Imərhakə kape Kughen\nNiuteseman long Nɨvhaar,\nlanwis blong Saotwes Tanna, Vanuatu\nThe New Testament in Nɨvhaar,\nthe language of Southwest Tanna, Vanuatu\nLe Nouveau Testament en Nɨvhaar,\nlangue du sud-oues de l’île de Tanna au Vanuatu\nWycliffe Bible Translators 2011\nGod hemi lavem ol man mo woman long wol, mo i wantem soemaot fasin blong hem long olgeta man, blong oli save gud hem, mo oli kam blong lavem hem. Ale, long taem bifo, God i bin jusumaot sam man mo i givim sam tabu toktok we oli mas raetemdaon long buk ya Ol Testamen. Sam toktok ya i talemaot paoa blong God. Sam i talemaot histri blong kantri ya Isrel mo olsem wanem God i bin givhan long olgeta. Sam i talemaot promes we God i mekem long ol man se bae i givhan long olgeta. Sam toktok i talemaot ol loa blong hem, mo sam i talemaot samting we bae i jas kamtru bihaen (olsem ol profesi).\nBihaen, God i kam wan man ya Jisas Kraes. Hemi tijim yumi long plante samting, mo hemi mekem plante merekel, gogo i ded blong pemeaot panis blong yumi, mo hemi laef bakgen. Be taem Jisas Kraes i stap lon wol ya hem i no raetem eni samting long Baebol. God i yusum ol narafala man blong raetm Toktok blong hem.\nAle, sam man we oli bin lukum ol samting we Jisas i bin mekem oli raetem ol buk long Niutesteman. Speret blong God i givim toktok ya long olgeta. Stamba tingting blong Niutestemant hemi se ol man we oli bilif long Jisas Kraes, bae God i tekemaot panis blong sin blong olgeta, bae oli go stap wetem hem long heven oltaem.\nHistri blong Baebol Translesen Projek\nOl man we oli raetem Niutesteman, oli bin raetem long lanwis blong olgeta ya Gris. Afta, jos hemi kam bigwan, i goraon long wol. Gogo, oli jas transletem Baebol i kam long ol defdefren lanwis olsem Franis mo Inglis. Be i no kam long plante lanwis long Vanuatu. Sipos wan kristen man i wantem ridim tok blong God, hemi mas ridim long wan lanwis blong defren kantri, olsem Inglis.\nAle, taem jos i stanap long Yanemilen Vilej, kompani blong Baebol Translesen ya SIL i askem olgeta long Yanemilen se bae oli mekem rod blong wan famle blong USA bae i kam givhan blong yumi transletem Baebol i kam long lanwis blong yumi. Ale, komuniti long Yanemilen i agri, mo oli stanemap wan komiti blong ol man mo woman we oli prea long ol defdefren jos long eria blong yumi. Translesen i no blong Presbyterian nomo, no i no blong Aposotolik nomo, be hemi blong evri man long Saotwest Tanna eria.\n?Mifala i bin folem wanem rod blong transletem ol toktok long Niutesteman i kam long lanwis?\nLanwis ya Gris, we oli raetem Niutesteman fastaem long hem, i defren we i defren long lanwis blong yumi long Saotwes Tanna. Sipos yumi bin transletem nomo wan wan wod i kam long lanwis, bae i no stret nating- bae ol man oli no save kasem mining. Ale, Baebol translesen komiti i gat tingting se bae yumi no transletem wan wan wod nomo, be bae yumi faenemaot ful mining blong toktok long Gris; afta, bae yumi jas transletem mining blong toktok ya, blong man i save kasem mining. Be i minim se samtaem mifala i mas ademap sam smol toktok i go long samfala ves blong mekem hemi klia. Mifala i no wantem joenem toktok blong man i go long toktok blong God blong jenesim mining blong ol tok long Niutestman. !Nogat! Mifala i joenem sam smol toktok nomo blong traem mekem se mining blong Niutesteman i klia nomo long lanwis blong Saotwes Tanna.\nLanwis blong Gris i gat ol samting we yumi nogat long Vanuatu olsem “hae pris” mo “grep” mo “olta” mo “temple.” Ale, Baebol translesen komiti i sidaon mo traem faenemaot rod blong talem ol niu toktok ya. Sam toktok ya, mifala i yusum Bislama nomo, mo yu save faenem mining blong ol toktok ya long diksoneri long en blong Niutesteman ya. Sam, mifala i faenem rod blong talem long lanwis nomo.\nLanwis blong Gris i talem sam tok piksa we i no klia tumas long lanwis blong yumi. Ale, sam taem komiti i bin lego tok piksa, i talem i klia nomo, be oli bin putum wan futnot we i talem toktok blong Gris we i bin stap fastaem.\nFasin blong joenem ol ves\nLong sam buk long Niutesteman, oli bin raetemdaon samting we i kam bihaen, afta, oli raetem samting we i kam fastaem. Mifala i faenem se i isi moa blong raetem fastem samting we i kamaot fastaem, bihaen, jas raetem samting we i kam bihaen. Ale, samtaem mifala i mas joenem tu o tri ves olsem Rom 1:3-4, blong mekem storian i klia long lanwis blong Saotwest Tanna.\nOl futnot mo ol refrens\nSamtaem bae yu luk wan smol leta i stap klosap long en blong wan wod o long en blong wan laen olsem hemia.* Hemia nao wan eksampol blong wan futnot we i stap long japta 3 mo ves 5 blong wan buk. Leta ya i soemaot se i gat wan tok we i stap daon long en blong pej blong talemaot wan toktok long saed blong wod ya o ves ya. Luk daon long en blong pej blong faenem wan “futnot”. Wan wan taem bae i talemaot mining blong wan toktok, mo narafala taem bae i talemaot stret lanwis Gris blong wod ya o ves. I gud blong yumi lukluk ol smol tok ya blong kasem gud mining blong ves ya.\nAnanit long ol futnot, bae yu luk ol refrens. Ol refrens oli talemaot wan narafala ples long Baebol we i gat sem tingting o toktok olsem ves we refrens i stap tokbaot.\nTaem wan stori i stap long wan defren buk bakegen\nYumi save se ol buk blong Matiu, Mak, Luk, mo Jon, oli stap tokbaot laef mo ded blong Jisas Kraes, mo olsem wanem hem i laef bakegen long ded. Plante taem yumi ridim wan stori long buk blong Matiu, be i gat sem stori nomo long Mak o Luk o Jon. Sipos i olsem, bae yumi faenem refrens blong narafala stori ya ananit long blakmak, olsem hemia blong Mak 1:9:\nAle, sapoting teks ya i soemaot se stori ya blong baptaes blong Jisas long Mak 1:9 hem i stap bakegen long Mat 3:13-17 mo long Luk 3:21-22.\nOl kopi blong ol buk blong Baebol we oli raetemdaon fastaem\nOl man we oli raetem Niutesteman, oli bin raetem buk blong olgeta klosap tu taosan yia i pas finis. Taem man i raetem wan buk, be sam narafala man oli ridim mo oli mekem wan kopi blong hem. Afta, sam narafala man oli ridim ol kopi ya, mo oli mekem kopi bakegen. Ol stret buk we oli raetem fastaem, yumi nomo gat naoia. Be i gat plante kopi i stap. Wan wan taem, yumi faenem se ol kopi oli no agri long sam smol ples. Taem yumi faenem wan ples olsem, yumi ting se kopi we i olfala bitim ol narawan, hem nao i gat stret tok olsem buk we oli raetem fastaem. Be wan wan taem yumi no sua se weswan nao i stret olgeta. Ale, bae yumi putum wan futnot we i talem olsem se, “Long sam olfala kopi blong Niutesteman we oli raetem long lanwis blong Gris bifo, ves ya i talem olsem se, …”\nSipos yu no save mining blong wan wod long buk ya, traem lukluk long diksoneri bihaen. Bae yumi faenem plante wod we oli talemaot gud mining blong olgeta.\nBae yumi faenem sam defren map blong ol defdefren ples we Jisas i wokbaot long hem, mo sam map we oli soemaot wokbaot blong Pol.\nSaotwes Tanna Baebol Translesen Projek hemi mekem ol wok blong tanem Niutesteman i kam long lanwis blong Saotwes Tanna. Projek ya i stap aninit long Vanuatu Baebol Translesen we hem i wan komiti blong Kristin Kaonsel blong Vanuatu. I gat plante man mo woman we oli bin givhan long wok blong tanem Niutesteman i kam long lanwis blong Saotwes Tanna. Mifala evriwan i wantem leftemap nem blong Masta mo Sevia Jisas Kraes mo talem tangkiu long hem from we hem nomo i givim paoa blong mekem bigfala wok ya. Prea blong mifala se, taem yumi ridim buk ya, bae God i tajem hat mo jenisim laef blong yumi wan wan.\n*:: Hemia nao wan eksampol blong wan futnot we i stap long japta 3 mo ves 5 blong wan buk.


Aesea 15 | Baebol Long Intenet | Niu Wol Translesen\nStrong tok agensem Moab (1-9)\n15 Wan strong tok agensem Moab:+Ara+ blong Moab i no moa save mekem wan samting,From we long wan naet nomo, trabol i spolem gud hem. Kiri+ blong Moab i no moa save mekem wan samting,From we long wan naet nomo, trabol i spolem gud hem. 2 Hem i go antap finis long Haos* mo long Dibon,+Yes, hem i go long ol hae ples blong i krae. Moab i krae bigwan from Neboho+ mo Medebaha.+ Evri wan i sevem hed blong olgeta i bolhed,+ mo oli katemaot mustas blong olgeta.+ 3 Oli werem klos we oli wokem long bag, oli stap olbaot long ol bigrod long ples ya. Oli stap antap long ol ruf mo ol pablik ples, oli stap krae bigwan. Oli go daon we oli stap krae bigwan.+ 4 Hesbon mo Eleale,+ tufala i stap krae bigwan,Mo voes blong tufala i go kasem Jahaj+ we i stap longwe we longwe. Hemia nao from wanem ol ami blong Moab oli stap gohed blong singaot. Hem* i stap seksek. 5 Mi sore tumas long Moab. Ol man blong hem oli ronwe finis i go long Joa+ mo Eglatselisia.+ Taem oli stap folem rod we i go antap long Luhit, oli stap krae. Mo taem oli stap folem rod i go long Horonaem, oli krae bigwan from bigfala trabol ya.+ 6 Hemia from we wota long Nimrim i no moa ron,Ol grin gras oli drae finis,Ol gras oli lus evriwan mo i no gat wan grin samting nating i stap. 7 Taswe oli karem ol samting we oli putumgud i stap mo ol rij samting blong olgeta, oli karem i go. Oli stap wokbaot krosem krik* blong ol tri ya popla. 8 Taem oli krae, voes blong olgeta i kasem olgeta teritori blong Moab.+ Ol man Eglaem oli save harem we oli stap krae,Mo ol man Beherelim oli save harem we oli stap krae. 9 Hemia from we ol wota long Dibon oli fulumap gud long blad,Mo mi gat plante samting i stap yet blong mekem long Dibon:Wan laeon bambae i kilim ol man Moab we oli ronweMo i kilim olgeta we oli stap yet long graon ya.+


Tingting Blong Yumi i Mas Wekap Blong Yumi Prea | Stadi\nLANWIS Acholi Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Cibemba Colombian Sign Language Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikongo Kikuyu Kiluba Kimbundu Kinyarwanda Kirghiz Kirundi Kisonge Korean Korean Sign Language Kwangali Kwanyama Latvian Lingala Lithuanian Lunda Luo Malagasy Malay Maltese Marathi Marshallese Maya Mazatec (Huautla) Mexican Sign Language Mixe Mizo Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Russian Sign Language Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Silozi Silozi Slovenian Spanish Sranantongo Swahili Swati Swedish Tagalog Tahitian Tajiki Tatar Telugu Tetun Dili Thai Tigrinya Tiv Totonac Tshiluba Tsonga Turkish Twi Tzotzil Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zapotec (Isthmus) Zulu\n“Yufala i mas wekap we tingting blong yufala i klia gud, . . . nao yufala i save prea.”—1 PITA 4:7.\n?Wanem ol fasin blong prea we yu mas yusum moa taem yu prea?\n?From wanem ol tru Kristin oli mas prea oltaem?\n?Taem yu prea from ol narafala, hemia i givhan long hu?\n1, 2. (1) ?From wanem i impoten we yumi ‘wekap we tingting blong yumi i klia gud, nao yumi save prea’? (2) ?Wanem ol kwestin we i gud yumi askem?\nWAN man we bifo hem i stap sekiuriti long naet, i talem se: “Jes bifo we i brok delaet, long taem ya nao i hadwok blong man i stap wekap.” Ating ol narafala man we oli stap sekiuriti long naet, oli agri long samting ya. Yumi save skelem samting ya wetem taem we yumi stap long hem. Yumi stap long taem ya we klosap nao wol blong Setan i lus. Hem i olsem tudak, mo ol Kristin oli mas traehad blong stap wekap. (Rom 13:12) Yumi save kasem trabol sipos yumi slip long saed blong spirit. !Taswe, i impoten tumas we yumi gohed blong ‘wekap we tingting blong yumi i klia gud, nao yumi save prea!’—1 Pita 4:7.\n2 From we yumi stap klosap tumas long en blong rabis wol ya blong Setan, i gud yumi askem se: ‘?Olsem wanem long prea blong mi? ?Mi mi stap yusum evri fasin blong prea, mo mi mi stap prea oltaem? ?Mi mi stap prea oltaem from ol narafala? ?Mi mi stap prea nomo from ol samting we mi nomo mi wantem mo mi nidim? ?From wanem i impoten blong mi prea blong God i sevem mi?’\nYUMI MAS YUSUM EVRI FASIN BLONG PREA\n3. ?Wanem sam fasin blong prea?\n3 Taem Pol i raetem leta long ol Kristin long Efesas, hem i tokbaot “evri fasin blong prea.” (Efes. 6:18, NW) Taem yumi prea long Jehova, plante taem yumi askem long hem blong i givim samting we yumi nidim, mo blong i givhan long yumi blong winim ol trabol. Baebol i talem se Jehova i “stap ansa long ol prea,” mo from we hem i lavem yumi, hem i lesin long yumi taem yumi prea long hem. (Sam 65:2) Be taem yumi prea, yumi no mas askem ol samting we yumi nomo yumi nidim. Yumi mas prea blong presem Jehova, talem tangkiu long hem, mo askem strong long hem blong i mekem wan samting.\n4. ?From wanem yumi mas presem Jehova oltaem, taem yumi prea?\n4 I gat plante risen from wanem yumi mas presem Jehova taem yumi prea. Wan risen hemia taem yumi tingbaot “ol bigbigfala wok we hem i mekem.” Mo tu yumi wantem presem hem from we “nem blong hem i hae we i hae.” (Ridim Ol Sam 150:1-6.) Yu traem luk long Ol Sam 150. Long sikis vas, oli talem 13 taem se yumi mas presem Jehova. Wan narafala man blong raetem Sam i soemaot se hem i lavem Jehova tumas, taem hem i singsing se: “Ol tingting blong yu i stret gud, mo from samting ya, mi mi stap leftemap nem blong yu seven taem long wan dei.” (Sam 119:164) I stret nomo we yumi presem Jehova. Taswe, yumi mas prea blong presem hem “seven taem long wan dei.” Hemia i min se oltaem.\n5. ?Taem yumi prea blong talem tangkiu long Jehova, hemia i save givhan long yumi olsem wanem?\n5 Wan narafala fasin blong prea, hemia blong talem tangkiu long Jehova. Long leta we Pol i raetem i go long ol Kristin long Filipae, hem i talem se: “Sipos yufala i trabol from sam samting, i nogud yufala i stap tingting tumas, i gud yufala i prea long God from evri samting. Yufala i mas askem long hem, mo yufala i mas talem tangkiu tu long hem.” (Fil. 4:6) Yumi laef long ol las dei blong wol blong Setan, mo plante man oli no stap “talem tangkiu.” From samting ya, i impoten we yumi prea wetem fulhat blong yumi, blong talem tangkiu long Jehova from ol blesing we hem i givim long yumi. Olsem nao, bambae yumi no kam olsem ol man long wol. (2 Tim. 3:1, 2) Ol man long wol oli no moa gat fasin ya blong talem tangkiu. From samting ya, sipos yumi no lukaot gud, yumi save tekem fasin blong olgeta. Be sipos yumi talem tangkiu long Jehova taem yumi prea, bambae yumi glad mo bambae yumi no komplen from ol samting long laef blong yumi. (Jud 16, NW) Taem ol hed blong famle oli prea wetem famle blong olgeta mo oli talem tangkiu long Jehova, samting ya bambae i pulum woman blong olgeta mo ol pikinini tu blong oli gat fasin ya blong talem tangkiu long Jehova.\n6, 7. ?Askem strong long Jehova i minim wanem? ?Yumi save askem strong long Jehova blong hem i mekem wanem?\n6 Wan narafala fasin blong prea hemia blong askem strong long Jehova. Hemia i min se yumi talemaot ol dip filing blong yumi long Jehova. ?Yumi save askem strong long Jehova blong hem i mekem wanem? Yumi save askem blong hem i givhan long yumi taem ol man oli agensem yumi, mo taem yumi kasem wan strong sik we yumi save ded from. Long taem olsem, i stret nomo blong yumi askem strong long Jehova blong i givhan long yumi. ?Be olsem wanem? ?Long ol taem ya nomo yumi save prea strong long Jehova?\n7 Blong kasem ansa blong kwestin ya, i gud yumi tingbaot prea we Jisas i tijim ol man blong hem long hem, taem hem i tokbaot nem blong God, Kingdom blong God, mo samting we God i wantem. (Ridim Matiu 6:9, 10.) Wol ya i fulap long ol rabis fasin, mo ol gavman oli no save givim ol stamba samting we ol man oli nidim. From samting ya, yumi mas askem strong blong nem blong God i tabu, mo blong Kingdom blong hem i karemaot rul blong Setan. Mo tu, i gud we yumi prea blong Jehova i mekem samting we hem i wantem i kamaot long wol ya, olsem we i kamaot finis long heven. Yes, tingting blong yumi i mas wekap oltaem, mo yumi yusum evri fasin blong prea.\nYUMI MAS PREA OLTAEM\n8, 9. ?From wanem yumi no mas jajem Pita mo ol narafala aposol from we oli slip?\n8 Pita i talem se ol Kristin oli mas ‘wekap we tingting blong olgeta i klia gud, nao oli save prea.’ Be i gat wan taem we hem tu i no wekap blong i prea. Hem i wan long ol disaepol we oli slip taem Jisas i stap prea long garen blong Getsemane. Nating se Jisas i talem long olgeta se oli ‘mas lukaot gud, oli mas prea’ oltaem, be olgeta oli no mekem.—Ridim Matiu 26:40-45.\n9 Bitim we yumi jajem Pita mo ol narafala aposol from we oli slip, yumi mas tingbaot se oli taed tumas from we oli bin mekem plante samting long dei ya. Oli rerem lafet blong Pasova mo oli mekem lafet ya long naet ya. Biaen, Jisas i givim ol save long saed blong kakae blong Masta, blong ol disaepol blong hem oli save gohed blong mekem Memoriol blong tingbaot ded blong hem. (1 Kor. 11:23-25) Baebol i talem se: “Oli sing long wan Sam, mo biaen oli aot, oli go long hil ya we nem blong hem, ‘Hil blong Tri ya Olif.’” Oli mas wokbaot longwe lelebet, i gotru long ol smosmol rod blong Jerusalem blong kasem ples ya. (Mat. 26:30, 36) Taem oli kasem ples ya, ating medel naet i pas finis. Sipos yumi stap long garen blong Getsemane long naet ya, ating yumi tu yumi slip. Ol disaepol oli taed, be Jisas i no tok daonem olgeta. Hem i talem long olgeta se: “Tru, tingting blong yufala i strong, be bodi blong yufala i slak.”\nNating se Pita i mekem mastik, be hem i lanem blong ‘wekap we tingting blong hem i klia gud, nao i save prea’ (Yu luk haf 10, 11)\n10, 11. (1) ?Mastik we Pita i mekem i tijim wanem long hem? (2) ?Yu yu lanem wanem long stori blong Pita?\n10 Samting we i hapen long Pita long naet ya, i mekem hem i harem nogud tumas, mo hem i lanem wan impoten lesen tu. Jisas i bin talem finis long ol disaepol blong hem se: “Long naet ya, bambae bilif blong yufala evriwan i save foldaon from mi.” Be Pita i ansa se: “!Maet bilif blong olgeta ya evriwan i save foldaon, be mi, bilif blong mi bambae i no save foldaon samtaem!” Ale Jisas i talem se bambae Pita i giaman tri taem se i no save hem. Be Pita i girap i talem se: “Nating sipos olgeta oli wantem kilim mi mi ded wetem yu, be bambae mi no save talem se mi no save yu.” (Mat. 26:31-35) Tok blong Jisas i kamtru, taem Pita i giaman se hem i no save Jisas. Biaen, taem Pita i luksave samting we hem i mekem, hem i harem nogud bitim mak, nao hem i “krae we i krae.”—Luk 22:60-62.\n11 Mastik we Pita i mekem i tijim hem se hem i no mas trastem hem wan tumas. Prea nao i givhan long hem. ?Yumi save samting ya olsem wanem? From we Pita nao i givim advaes ya se: ‘Yufala i mas wekap we tingting blong yufala i klia gud, nao yufala i save prea.’ ?Olsem wanem? ?Yumi stap folem advaes ya? ?Yumi stap prea oltaem blong soemaot se yumi dipen long Jehova? I gud we yumi lesin long advaes blong aposol Pol we i talem se: “Man we i ting se i stap stanap strong, hem i mas lukaot gud, blong bambae i no foldaon bakegen.”—1 Kor. 10:12.\nJEHOVA I ANSA LONG PREA BLONG NEHEMAEA\n12. ?From wanem Nehemaea i soemaot wan gudfala eksampol long yumi?\n12 Yumi save tingbaot Nehemaea we i stap karem waen blong King Ataksekses blong Pesia. Hemia klosap 450 yia B.K.T. * Nehemaea i prea long Jehova wetem fulhat blong hem. Hemia wan gudfala eksampol long yumi. Baebol i talem se blong plante dei finis, Nehemaea i stap ‘livim kakae mo i stap prea long God’ from ol man Isrel long Jerusalem we oli stap long trabol. (Neh. 1:4) Taem Ataksekses i askem long Nehemaea se from wanem fes blong hem i nogud, Nehemaea i talemaot trabol we i kasem Jerusalem. Biaen King i askem long hem se: “?Bambae mi mi mekem olsem wanem blong givhan long yu?” Baebol i talem se: “Nao [Nehemaea] i prea long God blong heven.” (Neh. 2:2-4) ?Wanem samting i kamaot from? Jehova i ansa long prea blong hem mo i mekem rod blong givhan long ol man Isrel. (Neh. 2:5, 6) !Ating samting ya i mas mekem bilif blong Nehemaea i strong!\n13, 14. ?Yumi mas mekem wanem blong bilif blong yumi i strong, mo no letem Setan i winim yumi?\n13 Sipos yumi prea oltaem olsem Nehemaea, bilif blong yumi bambae i kam strong moa. Setan i no gat sore, mo plante taem hem i spolem yumi taem yumi no gat paoa. Sipos yumi sik bigwan no tingting blong yumi i foldaon, maet yumi harem se God i no tinghae long taem we yumi spenem long wok blong prij evri manis. Samfala oli stap harem nogud yet, taem oli tingbaot ol mastik we oli mekem bifo. Setan i wantem we yumi harem se yumi nating nomo. Hem i traem blong yusum ol nogud tingting olsem, blong mekem bilif blong yumi i no moa strong. Be sipos tingting blong yumi i wekap blong yumi prea, bambae bilif blong yumi i stap strong oltaem. Baebol i talem se bilif blong yumi i olsem wan bigfala sil we i save “blokem ol ara ya blong Setan, we faea i laet long hem.”—Efes. 6:16.\nSipos yumi wekap we tingting blong yumi i klia gud blong yumi prea, bambae yumi stanap strong taem ol samting oli traem yumi (Yu luk haf 13, 14)\n14 Sipos tingting blong yumi i wekap blong yumi prea, bambae yumi no sek taem wan samting we yumi no tingbaot i traem yumi, mo bambae yumi no lego Jehova. Taem wan samting i traem yumi, yumi mas prea long God kwiktaem, olsem Nehemaea i mekem. Jehova nomo i save givhan long yumi blong yumi stanap strong.\nYUMI MAS PREA FROM OL NARAFALA\n15. ?Wanem ol kwestin we i gud yumi askem?\n15 Jisas i prea strong from Pita blong bilif blong hem i no foldaon. (Luk 22:32) Wan Kristin man bifo we nem blong hem Epafras, i folem fasin blong Jisas blong prea from ol narafala. Hem i traehad blong prea from ol Kristin long Kolosi. Pol i talem long ol Kristin ya se: “Oltaem [Epafras] i stap prea strong from yufala. Hem i stap askem long God, blong bambae yufala i stanap strong long bilif blong yufala, we yufala i kasemgud fasin blong Masta blong yumi mo yufala i savegud hem, mo we bambae yufala i strong blong mekem olgeta samting we God i wantem.” (Kol. 4:12) I gud yumi askem se: ‘?Mi mi traehad blong prea strong from ol Kristin brata raon long wol? ?Hamas taem mi prea from ol brata mo sista we oli kasem trabol long wan disasta? ?Wetaem i laswan taem we mi traehad blong prea from olgeta we oli gat bigfala wok long ogenaesesen blong Jehova? ?Long ol dei we i pas, mi mi prea from ol brata mo sista long kongregesen we oli kasem hadtaem?’\n16. ?I impoten we yumi prea from ol narafala? Yu eksplenem.\n16 Taem yumi prea long Jehova from ol brata mo sista blong yumi, samting ya i save givhan bigwan long olgeta. (Ridim 2 Korin 1:11.) I tru se Jehova i no nidim we yumi prea bakegen mo bakegen, blong hem i givhan long ol narafala. Nating se i olsem, hem i glad blong luk se yumi tingbaot ol narafala long prea, mo hem i ansa long prea blong yumi. From samting ya, yumi mas tingbaot se i wok blong yumi blong prea from ol narafala. Yumi mas mekem olsem Epafras. Yumi soemaot se yumi lavem ol Kristin brata mo sista blong yumi mo yumi tingbaot olgeta, taem yumi traehad blong prea from olgeta. Sipos yumi mekem olsem, bambae yumi harem gud from we Baebol i talem se: “Man we i stap givim presen i go, hem i save harem gud moa, i winim man we i stap kasem presen blong hem.”—Wok 20:35.\nKLOSAP NAO BAMBAE GOD I SEVEM YUMI\n17, 18. Sipos yumi wekap we tingting blong yumi i klia gud blong yumi prea, ?samting ya bambae i givhan long yumi olsem wanem?\n17 Jes bifo we Pol i talem se “klosap tudak i finis, delaet i kamtru long yumi,” hem i raetem se: “Yufala i mas mekem olsem, from we yufala i savegud taem ya we yumi stap long hem naoia. Hem i taem blong yufala i wekap, yufala i no moa slip. Fastaem, taem we yumi jes bilif long Kraes, taem ya we bambae [God] i sevem yumi i stap longwe lelebet long yumi. Be naoia, taem ya i stap kam klosap moa.” (Rom 13:11, 12) Niufala wol ya we God i promes long hem i klosap, mo i no longtaem, God bambae i sevem yumi. Naoia i no moa taem blong yumi slip long saed blong spirit. Yumi wanwan i mas gat taem blong prea long Jehova. Yumi no mas letem ol samting long wol ya, oli tekemaot taem ya. Be yumi mas ‘wekap we tingting blong yumi i klia gud, nao yumi save prea.’ Sipos yumi mekem olsem, bambae yumi ‘tabu, yumi man blong God, mo yumi mekem ol fasin we hem i wantem,’ taem yumi stap wet blong dei blong Jehova i kamtru. (2 Pita 3:11, 12) Fasin blong laef blong yumi bambae i soemaot sipos yumi stap wekap gud long saed blong spirit, mo sipos yumi bilif strong se en blong rabis wol ya i klosap. Yumi mas “prea oltaem.” (1 Tes. 5:17) Yumi mas mekem olsem Jisas. Yumi mas lukaot wan ples we i kwaet blong yumi save prea long Jehova. Sipos yumi tekem taem blong prea long Jehova, bambae yumi kam klosap long hem. (Jem. 4:7, 8) !Hemia wan nambawan blesing!\n18 Baebol i talem se: “Long laef blong Kraes long wol ya, hem i stap prea long God, i stap askem ol samting long hem, i stap krae bigwan, we wota blong ae blong hem i stap ron. God i gat paoa blong sevem hem blong hem i no ded, mo from we tingting blong Kraes i stap daon, God i harem hem.” (Hib. 5:7) Jisas i prea long Jehova mo i askem strong long hem blong i givhan long hem. Mo hem i holemstrong long Jehova gogo kasem we hem i ded. From samting ya, Jehova i mekem hem i laef bakegen, mo i givim laef long hem long heven we bambae hem i no moa save ded samtaem. Yumi tu yumi save holemstrong long Jehova nomata wanem samting i traem yumi long fiuja. Yes, sipos oltaem yumi wekap we tingting blong yumi i klia gud blong yumi prea, bambae yumi save kasem laef we i no save finis.\n^ par. 12 B.K.T. i minim Bifo Kristin Taem.\nSerem Serem Tingting Blong Yumi i Mas Wekap Blong Yumi Prea


Namba faef trampet (1-11)\nNamba sikis trampet (13-21)\n9 Namba faef enjel i blo long trampet blong hem. Nao mi luk wan sta i aot long skae, i foldaon long wol. Mo God i givim long hem ki blong bigfala hol ya we i godaon we i godaon. 2 Mo hem i openem bigfala hol ya, nao plante smok i kamaot long hem, olsem smok blong bigfala faea, mo smok ya i mekem win mo san i kam tudak. 3 Nao ol lokis oli kamkamaot long smok ya, oli kam long wol, mo God i givim sem paoa long olgeta, we ol skopion long wol oli gat. 4 Mo oli kasem oda se oli no mas mekem trabol long ol gras mo tri mo ol samting olsem we oli stap long wol. Be oli mas mekem trabol nomo long ol man ya we mak blong God i no stap long fored blong olgeta. 5 Mo ol lokis ya oli no mas kilim ol man ya oli ded, be oli kasem raet blong mekem olgeta oli harem nogud blong faef manis. Mo samting ya bambae i mekem olgeta oli stap harem nogud tumas, olsem we skopion i kakae olgeta. 6 Long ol dei ya, ol man bambae oli traem lukaot rod blong ded, be bambae oli no save faenem. Mo bambae oli wantem tumas blong ded, be ded bambae i ronwe long olgeta. 7 Ol lokis ya oli olsem ol hos we oli laenap long taem blong faet. Long hed blong olgeta, oli gat samting olsem hat blong king we oli wokem long gol. Mo fes blong olgeta i olsem fes blong man, 8 be hea blong olgeta i olsem hea blong ol woman, mo tut blong olgeta i olsem tut blong laeon. 9 Mo oli werem samting olsem aean klos blong blokem jes blong olgeta. Mo noes blong wing blong olgeta i olsem noes blong plante kat blong faet we ol hos oli pulum, blong resis i go long faet. 10 Mo tu, oli gat tel we i gat posen long hem olsem tel blong skopion. Mo paoa ya we oli gat blong mekem ol man oli harem nogud long faef manis ya, hem i stap long tel blong olgeta. 11 Oli gat king we i bos blong olgeta, hemia enjel ya we i lukaot long bigfala hol ya we i godaon we i godaon. Long lanwis Hibru, nem blong hem, Abadon,* be long lanwis Grik, nem blong hem, Apolion.* 12 Faswan trabol ya i kamtru finis, be !yu luk! tu moa trabol i stap kam. 13 Namba sikis enjel i blo long trampet blong hem. Mo wan voes i kamaot long ol hon we oli stap long olta ya we oli wokem long gol, we i stap long fes blong God. Mi harem 14 i talem long namba sikis enjel we i stap holem trampet, i se: “Yu karemaot rop long ol fo enjel ya we oli fasem olgeta oli stap long bigfala reva ya Yufretes.” 15 Nao hem i go tekemaot rop long ol fo enjel ya we oli rere longtaem finis from taem ya, mo dei ya, mo manis ya, mo yia ya, blong oli kilim wan haf blong ol man oli ded, tu haf blong olgeta i laef i stap. 16 Nao namba blong ol soldia we oli stap sidaon long hos, hem i tu handred milian, mo mi harem namba ya. 17 Nao long vison ya, mi luk ol hos mo ol soldia we oli stap sidaon long olgeta, oli olsem: Ol soldia ya oli werem ol aean klos we i red olsem faea, mo i blu olsem bluston, mo i yelo olsem salfa. Mo hed blong ol hos ya i olsem hed blong laeon, mo faea mo smok mo salfa oli stap kamaot long maot blong olgeta. 18 Faea, mo smok, mo salfa we i stap kamaot long maot blong olgeta, i kilim i ded wan haf blong ol man, tu haf blong olgeta i laef i stap. 19 Paoa blong ol hos ya i stap long maot blong olgeta mo long tel blong olgeta, from we tel blong olgeta i olsem snek mo tel ya i gat hed. Nao oli stap yusum tel blong olgeta blong spolem ol man. 20 Be ol narafala man we oli no ded long ol trabol ya, oli no tanem tingting blong olgeta from ol wok we oli stap mekem. Oli stap gohed nomo blong wosipim ol rabis spirit, mo ol aedol we oli wokem long gol, long silva, long kopa, long ston, mo long wud. Ol aedol ya oli no save lukluk, oli no save harem samting, mo oli no save wokbaot. 21 Mo ol man ya oli no tanem tingting blong olgeta tu from ol sin ya blong olgeta: Oli kilim man i ded, mo oli stap wok wetem ol rabis spirit, oli stap mekem enikaen doti fasin blong seks,* mo oli stap stil.\n^ Nem ya i minim “Spolem gud.”\n^ Nem ya i minim “Man we i spolem gud.”


Samuel i Stap Mekem Samting We i Stret | Yu Tijim Pikinini Blong Yu\nTaem samuel i wan smol pikinini yet, hem i laef long haos blong God mo i wok long ples ya. Ol man oli kam long haos ya blong wosipim Jehova. ?Yu yu save se wanem nao i mekem se Samuel i go stap long haos blong God? Fastaem, i gud yumi tokbaot stori blong mama blong Samuel, we nem blong hem Hana.\nHana i wantem pikinini longtaem finis, be hem i no save gat bebi. Ale, hem i prea mo i askem long Jehova blong i givhan long hem. Hana i promes se sipos hem i gat wan pikinini boe, bambae hem i sanem boe ya i go laef long haos blong God blong i mekem wok blong God long ples ya. Jehova i ansa long prea blong hem, ale hem i gat wan pikinini boe. Hana i putum nem blong hem se Samuel. Hana i holem promes blong hem. Taem Samuel i gat tri no fo yia, Hana i tekem hem i go long haos blong God blong i mekem wok blong God long ples ya.\nLong haos blong God, i gat wan hae pris i stap we nem blong hem Ilae. Tufala boe blong hem tu i wok long ples ya. Yu mas tingbaot se haos blong God i ples blong wosipim God, mo ol man we oli stap long haos ya, oli mas mekem samting we i gud. Be tufala boe blong Ilae tufala i mekem samting we i nogud we i nogud. ?Be olsem wanem long Samuel? ?Hem tu i mekem samting we i nogud olsem tufala boe blong Ilae?— Nogat. Hem i stap mekem samting we i stret, olsem we papa mo mama blong hem, tufala i tijim hem blong mekem.\n?Yu ting se Ilae i mas mekem wanem long tufala boe blong hem?— Hem i mas panisim tufala. Hem i mas blokem tufala blong tufala i no moa wok long haos blong God. Be Ilae i no mekem olsem. Ale Jehova i kros long hem mo long tufala boe blong hem, mo i wantem panisim olgeta.\nSamuel i talemaot toktok blong Jehova long Ilae\nWan naet, taem Samuel i stap slip, hem i harem wan man i singaot hem se: ‘!Samuel!’ Ale, hem i resis i go luk Ilae, be Ilae i talem long hem se: ‘Mi no singaot yu.’ Tu taem bakegen, Samuel i harem se wan man i singaot hem, ale hem i ron i go luk Ilae. Long namba tri taem, Ilae i talem long hem se sipos hem i harem voes ya bakegen, hem i mas ansa se: ‘Plis Jehova, yu toktok. Mi stap harem yu ya.’ Ale, Samuel i mekem olsem. Biaen, Jehova i talem long Samuel se: ‘Yu talem long Ilae se bambae mi panisim famle blong hem from ol rabis samting we oli mekem.’ ?Yu ting se i isi long Samuel blong i go pasem toktok ya long Ilae?— Nogat, i no isi. Be nating se Samuel i fraet, hem i mekem samting we Jehova i talem long hem. Samting we Jehova i talem i kamtru. Ol man oli kilim i ded tufala boe blong Ilae, mo Ilae tu i ded.\nSamuel i soemaot wan gudfala eksampol long yumi. Hem i mekem samting we i stret, nating we hem i luk se ol narafala oli stap mekem samting we i nogud. ?Olsem wanem long yu? ?Bambae yu mekem olsem Samuel mo yu mekem samting we i stret? Sipos yu mekem olsem, bambae yu mekem Jehova wetem papa mo mama blong yu, oli glad.\n?Mama blong Samuel i mekem wanem promes?\n?Samuel i luk tufala boe blong Ilae tufala mekem wanem long haos blong God?\nJehova i talem se Samuel i mas mekem wanem?\n?From wanem Samuel i soemaot wan gudfala eksampol long yumi?\nSerem Serem Samuel i Stap Mekem Samting We i Stret


March 2019 Newsletter: Positive Psychology and the Pursuit of Happiness – Damon Ashworth Psychology\nPosted byDr Damon Ashworth March 15, 2019 Posted inPublic HealthTags:blog, Happiness, life, mental health, Psychology, relationships, self-improvement, success, Vanuatu, writing\nMinistri blong helt Vanuatu\nNiusleta blong Mental Helt Maj 2019\nPositif Psychology mo Persut blong Hapines\n11-13 Maj 2019 MoH I bin trenem araon 15 jej, women, mo komuniti lidas lo saet blo idaentifaem mo imployim Saeko sosol fes eid sapos oli kam akros sam we oli fesem mentol helt jalens lo respektif komuniti blo olketa.\nBlong fulap yia, folem olgeta step blong Medsin, saekoloji hemi bin preokupaed wetem aleviesen, be i no persuiet blong hapines.\nTritmen i fokas long hao blong ridusum dipresen, warines, o olgeta narafala difikol negatif filing, be hao nao oli save impruvum olgeta positif filing. Be harem nogud hemi no minim sem samting long olsem harem gud? Ating hemi no rili sem samting.\nLong ples ia nao we Positif Saekoloji i kam insaet…\nLong ‘Flourish’, Seligman i proposem se i gat faef elemen nomo long laef we i impoten blong bes saekolojikol gudfala-stet.\nOli kolem model blong gudfala-stet hemi PERMA:\nP = positif emosen: Evriwan i nidim lav, joi, hop, kompasen, apresiesen, admiresen mo eksaetmen long laef blong yumi. Wanem aktiviti nao i givimaot olgeta emosen blong yu? Hemi save watjem san i kirap o san i traon, go long solwota, spendem taem wetem klos famli, mekem volontea o helpem olgeta strenja. Wanem bae i hapen yu save inkej long olgeta aktiviti long moa regula besis?\nE = Enkejmen: Samtaem oli kolem “floh” enkejmen hemi stet we taem yumi nomo save andelem long hed blong yumi o hed blong yumi i fulap long olgeta warines, be yumi enkej tumas long wanem yumi mekem long taem ia. Olgeta inkejmen eksperiens oli no save krietem isi be olgeta, kondisen blong laef oli save krietem. Long stret rul, enkejmen i kamap moa long olgeta aktiviti we i rikwaem sam skil we i no jalenj tumas be i no afektem tu.\nEnkejmen hemi wanem olgeta spotman oli rifer lem taem oli stap “inaset long zon” o wanem we M. Scott Peck i rifer lem taem hemi tokbaot buk blong hem we oli salem gud we i luk olsem se buk ia i tokbaot hem wan nomo. Maenfulnes trening, ekskludum olgeta narafala benefit long stres, safring mo privensen blong dipresen we i rilaps mo i lid i go long wan hae janis blong ful inkejmen wetem wan situesen.\nR = rilesensip we oli positif: Se yumi kam sosioli konfiden o selfis, humen oli stil osem olgeta sosol animol. Yumi evriwan i lukaotem blong man i save andastanem yumi mo akseptem pesonaliti blong yumi o gat wan filing se yu semak nomo long olgeta. Yumi wantem sherem eksperiens, olsem we yu save notisim wetem evri pikinini we oli wet long olgeta perens blong olgeta blong luk mo faenem wanem oli mekem bifo inkej long wan aksen. Long 2007 wan muvi “Into the Wild”, men karakta we i konkludum, “Hapines hemi kam ril taem yu sherem”.\nNegatif rilesensip i save mekem man i harem nogud tu. Sikret hemi blong faenemaot mo favoretem raet koneksen (e.g. fren, patna), olsem hao blong impruvum wanem we yumi gat vinis o wanem we yumi no save jusum (e.g. famli, bos). Sipos yu gat problem long eria blong laef blong yu ia, i gat wan buk “Da Relesenjip Kua” blong John Gottman hemi wan ekselen ples blong stat, olsem storian wetem wan saekolojis o wan Nes blong Mentol Helt.\nM = mining: Friedrich Nietzsche i bin fes man we i talem: “Wan man we i kat wan risin blo laef bae e faenem wei blo laef eni aoh.” Viktor Frankl i bilif se hemia tu long buk blong hem ‘Man i stap lukaotem mining”, hemi bin faenem eim we oli rikwaem blong stanap strong long deili atrositi we i fesem evri dei olsem wan Jewish presina long wan German konsentresen Kamp long World War II. Frankl, wan Saekiatris, i bilif strong long impotens blong mining we i dediketem laef blong hem i go blong helpem narawan long mining blong laef long en blong woh.\nI gat o no gat univesol mining blong laef, i dipen long olgeta relijes o spirituol bilif, be hemi impoten blong faenemaot wanem hemi impoten long laef. Taem yu faenem wanem i gat bigfala mining long yu, mo hemi impoten blong traem laef long laef blong yu long wei ia sipos i posibol, Taem yu no brokem olgtea low blong sosaeti blong yu o kosem impoten problem long narawan. Toktok wetem wan pasta, lida blong wan komuniti o wan profesenol blong mental helt blong helpem yu sipos long laef yu nidim mining naoia.\nA = ajivmen: Pipol oli wantem blong ajivim, saksid, winim, witaot wan narafala risen samtaem i mekem yu filim gud mo mekem yumi hapi. I mekem se i gat fulap kod blong video gem (mo from wanem nao oli bildim long gem long fes ples). From wanem i gat fulap korporet korapsen long wol mo abiyus blong draks long spots kompetisen. Fulap pipol bambae oli mekem evri samting we oli gat blong save ovakam mo win.\nAjivmen hemi wan samting we i win, be mo tu blong tekem fulap save, bildimap olgeta skil o komplitem wan wok. Taem yu rijim tri gol mo yu ajivim wan dei, bambae yu mekem evri samting blong impruvum well-being mo jenereli hapines.\nSaekoloji hemi abaot moa bitim aleviesen blong safring. Hemi abaot helpem pipol blong andastanem, gro, divelopem perfeksen mo self-efisiensi, mo liv long bes laef we oli save afodem.\nBlong gat moa infomesen o advaes, plis kontaktem:\nMaen Kea Klinik\nVILA SENTRAL HOSPITOL\nNOTEN PROVINSOL HOSPITOL\nMental Helt Klinik\n2 thoughts on “March 2019 Newsletter: Positive Psychology and the Pursuit of Happiness”\nGetting off the hedonic treadmill brings happiness to me,and you ? Find out more here https://sunniesmybunnies.wordpress.com/2019/07/02/10-ways-to-set-off-the-hedonic-treadmill/


Bislama - Jisas Kraes i Tekem Ples blong Yumi blong Safa Panis blong ol Sin\nHem bambae i kam blong panisim olgeta we oli no bin givim ona long God, mo oli no obei long gudnuis blong Jisas, Masta blong yumi. Panis ya, bambae i no save finis samtaem, mo olgeta we oli kasem panis ya, oli no save nating blong kam klosap long God (2Tesalonaeka 1:8-9).\nYumi no save karem panis blong rabemaot ol sin blong yumi, from bambae panis ya i neva kasem mak we i naf, so panis ya i stap gohed gogo i no save finis (Matiu 25:41,46).\nYu luk long tok ya, "Yufala i go long faea ya we bambae i no save ded samtaem, we oli mekem rere finis blong Setan wetem ol enjel blong hem". Ples ya, we i blong Setan, i nogat wan gud samting nating long hem, so panis long ples ya i nogat paoa blong tekemaot wan sin nating. Hemia nao, i klia se panis blong yumi long ples ya i mekem nogud, i rabis we i no save stretem yumi.\nJisas Kraes hem i karem panis we i no rili blong hem. Laef blong Jisas i nogat sin nating, i klin gud olgeta (1Pita 2:22). "Hem i stret gud... i wan tabu man we i no mekem sam samting nogud, mo i nogat sam samting we i spolem hem" (Hibrus 7:26). Nomata Jisas i gud man olgeta, God i bin letem olgeta oli panisem Jisas finis, oli nilim hem long wan kros olsem hem i man nogud (Ol Wok 2:22-23, Ol Wok 3:14-15).\nFrom Jisas i nogat sam samting i rong long hem, God i luk panis blong hem i olsem panis blong yumi, mo God i letem Jisas i safa panis blong tekem ples blong yumi (1Pita 3:18).


Revelesen 19 | Baebol Long Intenet | Niu Wol Translesen\nRevelesen (Ol Samting we Jon i luk) 19:1-21\nYumi presem Jah from ol jajmen blong hem (1-10)\nSmol Sipsip i mared (7-9)\nMan we i sidaon long wan waet hos (11-16)\nBigfala kakae blong God (17, 18)\nWael animol i lus (19-21)\n19 Afta long samting ya, mi harem olsem voes blong wan bigfala hip blong ol man long heven. Oli talem se: “!Yumi presem Jah!*+ Rod blong sevem man, glori, mo paoa i blong hem nomo, 2 from we ol jajmen blong hem oli tru mo oli stret.+ Hem i panisim bigfala prostitut ya we i stap mekem wol i kam nogud long ol doti fasin blong seks* we hem i stap mekem. Mo hem i panisim woman ya blong pembak blad blong ol slef blong hem we i stap long han blong hem.”+ 3 Nao stret long taem ya, olgeta oli singaot wan moa taem se: “!Yumi presem Jah!*+ Mo smok blong faea we i stap bonem woman ya, i stap go antap gogo i no save finis.”+ 4 Nao ol 24 elda ya+ wetem fofala laef samting ya+ oli foldaon mo oli wosipim God ya we i sidaon long tron* ya, mo oli talem se: “!Amen! !Yumi presem Jah!”*+ 5 Mo wan voes i kamaot long tron ya, i talem se: “Yufala evriwan ol slef blong God we yufala i fraet* long hem, yes yufala ol haeman mo yufala we i no gat nem,+ yufala i mas presem God blong yumi.”+ 6 Nao mi harem olsem voes blong wan bigfala hip blong ol man, mo olsem noes blong plante wota, mo olsem noes blong ol bigfala tanda. Oli talem se: “!Yumi presem Jah,*+ from we Jehova* God blong yumi, God Ya We i Gat Olgeta Paoa,+ hem i stat blong rul olsem king!+ 7 Yumi mas harem gud mo yumi mas glad, mo yumi givim glori long hem, from we i taem nao blong Smol Sipsip i mared, mo waef blong hem i rere finis blong mared. 8 Yes, woman ya i kasem raet blong werem klos we oli wokem long gudfala kaliko ya linen we i klin gud mo i saen, from we kaliko ya linen, i minim ol samting we ol tabu man oli mekem, we oli stret.”+ 9 Nao hem i talem long mi se: “Yu raetemdaon tok ya: Olgeta ya we God i invaetem olgeta long kakae blong mared blong Smol Sipsip,+ oli glad.” Mo hem i talem long mi bakegen se: “Ol tok ya oli blong God, mo oli tru.” 10 Nao mi mi foldaon i godaon long leg blong hem blong wosipim hem. Be hem i talem long mi se: “!Yu no mekem olsem!+ Mi tu mi wan slef nomo olsem yu mo ol brata blong yu we oli gat wok ya blong givim witnes long saed blong Jisas.+ !Yu mas wosipim God nomo!+ Hemia from we ol profet tok oli blong givim witnes long saed blong Jisas.”+ 11 Nao mi luk heven i open, !mo luk! i gat wan waet hos.+ Mo man we i sidaon long hem, nem blong hem, Man We Yu Save Trastem,+ mo Man We i Talem Trutok.+ Hem i jajem man long stret fasin, mo faet we hem i stap mekem i stret.+ 12 Ae blong hem i olsem faea we i laet,+ mo long hed blong hem i gat plante smol hat blong king.* Hem i gat wan nem we oli raetem long hem, we hem nomo i save, be ol narafala nogat. 13 Mo hem i werem wan klos we i gat blad long hem, mo oli stap singaot hem long nem ya se, Tok+ Blong God. 14 Ol ami long heven tu oli stap folem hem long ol waet hos, mo oli werem waet klos we oli wokem long gudfala kaliko ya linen we i klin gud. 15 Mo wan longfala naef blong faet we i sap i kamaot long maot blong hem, mo hem i yusum naef+ ya blong kilim ol man blong ol nesen. Mo bambae hem i olsem man blong lukaot long sipsip, we i yusum wan stik we oli wokem long aean,+ blong rul long olgeta. Mo hem i stanstanap long ples blong mekem waen, we hemia bigfala kros blong God Ya We i Gat Olgeta Paoa.+ 16 Hem i gat wan nem we oli raetem long klos blong hem, stret long leg blong hem antap olgeta. Nem ya i se King blong ol king, mo Masta blong ol masta.+ 17 Nao mi luk wan enjel i stap stanap long san. Hem i singaot bigwan, i talem long ol pijin we oli stap flae olbaot long skae se: “Yufala i kam long ples ya, yufala i kam wanples blong joen long bigfala kakae blong God,+ 18 nao yufala i save kakae mit blong bodi blong ol king, mo blong ol komanda blong ami, mo blong ol strong man,+ mo blong ol hos, mo blong ol man we oli sidaon long olgeta,+ mo blong olgeta man, hemia olgeta we oli fri mo olgeta we oli slef, olgeta we oli haeman mo olgeta we oli no gat nem.” 19 Nao mi luk wael animol mo ol king blong wol wetem ol ami blong olgeta, oli kam wanples blong faet agensem man we i stap sidaon long hos mo ol ami blong hem.+ 20 Be hem i holem wael animol mo giaman profet ya. Giaman profet+ ya nao i mekem ol bigfala saen long fes blong wael animol ya, blong lidim ol man we oli kasem mak blong wael animol+ mo olgeta we oli wosipim pija blong hem,+ oli go krangke. Nao man ya i slingim tufala we tufala i laef nomo, i go long bigfala lek blong faea, we salfa i stap laet long hem.+ 21 Be ol narafala, longfala naef blong faet we i kamaot long maot blong man ya we i sidaon long hos, i kilim olgeta oli ded.+ Nao ol pijin oli kakae mit blong bodi blong olgeta, gogo oli fulap gud long hem.+\n^ NT: “ol samting we oli putum long hed blong king.”


Blong Kam Ol Gudfala Papa mo Mama - L. Tom Peri\nBlong Kam Ol Gudfala Papa mo Mama\nI gat plante wei we ol gudfala papa mo mama oli save kasem help mo sapot we oli nidim blong tijim gospel blong Jisas Kraes long ol pikinini blong olgeta.\nMi kasem wan spesel step long laef long sama ia—mi kasem 90 yia blong mi. Taem yu kasem sam step long laef blong yu, hem i help mo yu lanem fulap samting taem yu tingtingbak long ol samting we i bin hapen mo ol eksperiens blong bifo. Yufala, ol yang pipol, we i stap lisin o ridim toktok ia, ating bae yufala i no sapraes wetem wan laef we i kasem 90 yia, be long taem we mi mi bon, blong laef longtaem olsem, i wan bigfala ajivmen. Evri dei, mi talem tangkyu long Papa long Heven blong blesem mi wetem wan longfala laef.\nPlante samting i bin jenis long taem we mi laef. Mi bin luk divelopmen blong taem blong indastri, mo taem blong infomesen. Ol hip blong trak we oli bildim, telefon, mo plen, oli ol bigfala samting we man i mekem taem mi yangfala. Tedei, ol wei we yumi faenem, serem mo yusum infomesen, i jenisim plante samting evri dei. Long olfala yia blong mi, mi sapraes long wol ia we i jenis kwiktaem we yumi evriwan i stap long hem. Plante niufala samting tedei, i mekem tingting blong yumi i wok bigwan mo wantem se i mekem laef blong yumi i gud moa.\nTru long evri jenis we i stap hapen kwik raon long yumi, yumi stap prea strong mo wok blong mekemsua se ol valiu blong gospel blong Jisas Kraes oli stap strong. Sam long olgeta, oli stap finis long denja blong oli go lus. Faswan antap long lis blong ol valiu ia, mo i fas poen blong enemi i agensem, i tabu fasin blong mared, mo bigfala ples blong famle. Oli givim wan angka mo wan sef ples long hom, long ples we wanwan pikinini blong wan Papa long Heven we i gat lav i save kasem help blong mekem gud mo kasem ol nara valiu we i no save finis.\nFamle blong mi, we oli stap tingting long selebresen blong 90 yia olsem wan mak long laef blong mi, oli stat blong helpem mi blong tingbaot mo glad long ol eksperiens blong longfala laef blong mi. Eksampol, nis blong mi i putum tugeta mo serem wetem mi, plante leta we mi bin raetem long papa mo mama blong mi, kolosap 70 yia i pas finis, taem mi stap long Marin long aelan blong Saepan long Pasifik long taem blong Wol Wo 2.\nAe blong mi i fas long wan long ol leta ia. Hem i wan leta we mi bin raetem long mama blong mi blong hem i openem mo ridim long Dei blong Ol Mama long yia 1945. Mi wantem serem sam pat wetem yufala, wetem hop ia se bae yufala i luk from wanem bae mi talem tangkyu from papa mo mama from ol lesen we mi bin lanem aot long ol tijing blong olgeta long hom. Papa mo mama blong mi oli stret eksampol we mi tingbaot abaot ol gudfala papa mo mama, we tufala i bin putum mared blong tufala, mo stret fasin blong kea long ol pikinini, olsem wan samting we i kam faswan long evri samting.\nLeta blong mi blong Dei blong Ol Mama i stat olsem:\n“Long ol las fo yia, mi no bin gat janis ia nating blong spendem Dei blong Ol Mama wetem yu. Evri yia, mi bin wantem stap wetem yu mo talem long yu hamas mi lavem yu mo hamas mi tingting long yu, be from se i no posibol, bae mi mas mekem samting we mi save mekem mo sendem ol tingting blong mi tru long leta.\n“Long yia ia, bitim eni narafala yia, mi luksave se wanem nao i mekem blong gat wan gudgudfala mama. Faswan, mi misim ol smol samting we yu bin stap mekem blong mi. Taem mi kamaot long bed long moning, mi no nid blong wari se bae mi faenem wan klin sot mo ol klin stokin. Mi openem kabod nomo mo bae mi faenem. Long taem blong kakae, mi save se oltaem bae mi faenem wan samting we oli kukum i gud. Long naet, oltaem mi save se bae mi faenem ol klin kaliko long bed blong mi, mo hamas blanket mi nidim blong mi hot gud. Blong stap long haos, i oltaem wan gudfala taem.”\nTaem mi ridim ol fas tu paragraf blong leta, fastaem mi sapraes long ol filing we mi raetemdaon. Ating from se mi stap long wan tenet mo silip andanit long moskito net long wan kamp, i mekem se mi tingtingbak long spesel hom blong mi.\nLeta blong mama blong mi i gohed:\nBe mi gat bigfala tingting long yu from eksampol we yu givim long mi. Laef i bin gud tumas long yumi olsem wan famle, mekem se mifala i bin wantem folem rod blong yu, blong gohed blong gat semfala glad ia we mifala i gat taem mifala i yangfala. Oltaem, yu stap faenem taem blong tekem famle i go wokbaot long hil, mo mifala i save se bae yu mekem eni samting, olsem klaem long hil go kasem blong plei balong wetem mifala. Yu mo Papa i neva go holidei yutufalawan. Famle i stap oltaem wetem yu. Naoia, mi stap longwe long hom, mo oltaem mi laekem blong tokbaot laef long hom from se i bin gud tumas. Laef i wan bigfala jalenj long mi wetem tingting se mi mi inaf blong oli singaotem mi boe blong Nora Soni Peri. Mi mi praod long taetol ia, mo mi hop se bae, oltaem, mi naf blong tekem nem ia.\n“Mi hop se nekis yia, bae mi stap wetem yu blong soemaot long yu gudfala samting we mi stap plan blong soem long yu long Dei blong Ol Mama long ol las fo yia.\n“Bae Lod i blesem yu from evri gudfala samting we yu bin mekem long trabol wol ia\n“Wetem lav blong mi, Tom.”1\nTaem mi stap ridim leta ia bakegen, mi stap tingtingbak long kalja blong famle, wod, stek, mo komuniti we mi bin groap long hem.\nKalja, oli talem se i olsem wei blong laef blong wan pipol. I gat wan spesel gospel kalja, wan set blong ol valiu mo samting we yumi mas mekem, mo ol praktis blong evri memba blong Jos blong Jisas Kraes blong Ol Lata-dei Sent. Gospel kalja ia, o wei blong laef ia, i kam long plan blong fasin blong sevem man, ol komanmen blong God, mo ol tijing blong ol profet we oli laef. Hem i kamaot long wei we yumi lukaotem ol famle blong yumi, mo long laef blong wanwan long yumi.\nFas tijing we i go long Adam long saed blong responsabiliti blong hem long wol ia, i stap long Jenesis 2:24: “Taswe, oltaem man i mas aot long papa mo mama blong hem, i mas go joen wetem woman blong hem, nao tufala bambae i kam olsem wan bodi nomo.”\nBlong man mo woman i joen tugeta folem loa mo loa blong God, i no blong rere nomo from ol fiuja jeneresen blong kam long wol, be tu, i karem kam, bigfala glad mo harem gud we yumi save faenem long eksperiens blong wol ia. Hemia i tru taem ol paoa blong prishud oli talem se wan mared i blong taem naoia mo blong ol taem we i no save finis. Ol pikinini we oli bon insaed long ol mared ia, oli gat sekiuriti we oli no save faenem long nara ples.\nOl lesen we gudfala papa mo mama i tijim insaed long hom oli kam impoten tumas long wol tedei, taem we paoa blong enemi i stap go olbaot. Olsem we yumi save, hem i stap traem blong spolem mo katemaot fandesen blong sosaeti blong yumi—we i famle. Long ol kleva wei we i haed gud, hem i stap atakem komitmen blong man long famle laef raon long wol, mo i stap daonem kalja mo ol kavenan blong ol fetful Lata-Dei Sent. Long semtaem we ol nara grup, olsem jos mo skul i save givhan long papa mo mama blong “tijim gud pikinini blong yu long fasin we i stret blong hem i folem taem” (Ol Proveb 22:6), responsabiliti ia i stap nao long papa mo mama. Folem bigfala plan blong stap glad, hem i long ol gudfala papa mo mama nao we oli givim wok ia blong kea mo developem ol pikinini blong Papa long Heven.\nLong bigfala wok blong yumi olsem papa mo mama, i gat plante wei we ol gudfala papa mo mama oli save kasem help mo sapot we oli nidim blong tijim gospel blong Jisas Kraes long ol pikinini blong olgeta. Bae mi givim faef tingting we papa mo mama i save yusum blong krietem ol famle kalja:\nFaswan, papa mo mama i save prea strong, mo askem Papa blong yumi we I No Save Finis blong helpem olgeta blong lavem, andastanem, mo lidim ol pikinini we Hem i sendem i go long olgeta.\nNambatu, oli save gat famle prea, skripja stadi, mo famle haos naet mo kakae tugeta oltaem sapos i posibol, mo mekem taem blong kakae i wan taem blong storian mo tijim ol valiu.\nNambatri, ol papa mo mama oli save kasem ful sapot long Jos netwok, taem oli toktok wetem ol Praemeri tija blong ol pikinini blong olgeta, ol yut lida, mo ol klas mo kworom presidensi. Taem oli toktok wetem olgeta we oli singaotem olgeta mo setem olgeta apat blong wok wetem ol pikinini blong olgeta, ol papa mo mama oli save givim stret help blong wan pikinini folem stret nid blong hem.\nNambafo, ol papa mo mama oli serem testemoni blong olgeta oltaem wetem ol pikinini blong olgeta, oli komitim olgeta blong obei ol komanmen blong God, mo promesem ol blesing we Papa blong yumi long Heven i promes long ol fetful pikinini blong Hem.\nNambafaef, yumi save oganaesem famle blong yumi folem ol klia, simpol famle rul mo gol, ol gud famle tradisen mo kastom, mo “famle ekonomi,” taem ol pikinini oli gat ol responsabiliti long haos mo oli winim smol mane blong mekem se oli save lanem blong yusum wan bajet, sevem mane, mo pem taeting long mane we oli winim.\nOl tingting ia, blong krietem ol famle kalja we oli moa gud, i go wetem kalja blong Jos. Ol famle kalja blong yumi we i kam strong moa, bae i protektem ol pikinini blong yumi long ol “spia blong faea blong enemi,” (1 Nifae 15:24) we i tekem rus blong hem tru kalja blong ol fren, entetenmen mo sta kalja, kaon mo raet kalja, mo Intanet mo media kalja we oli stap luk evri taem. Strong famle kalja bae i helpem ol pikinini blong yumi blong “stap insaed long wol” mo no kam “pat blong wol” (Jon 15:19).\nPresiden Josef Filding Smit i tijim: “Hem i diuti blong papa mo mama blong tijim ol pikinini blong olgeta long ol prinsipol blong gospel blong Jisas Kraes we i sevem laef, blong mekem se bae oli save from wanem oli mas kasem baptaes, mo blong oli gat, insaed long hat blong olgeta, wan tingting blong wantem gohed blong obei long ol komanmen blong God afta we oli baptaes, blong oli save kambak stap wetem God. Yufala ol gudfala brata mo sista blong mi. Yufala i wantem ol famle blong yufala, ol pikinini blong yufala; yufala i wantem sil long ol papa mo mama blong yufala … ? Sapos yes, nao yufala i mas stat blong tij taem oli bebi yet. Yufala i mas tij tru long eksampol, mo tu long saed blong ol prinsipol.”2\nOfisol toktok i go long wol long saed blong famle i talem:\n“Hasban mo waef,tufala i gat wan strong mo tabu wok blong lavem mo lukaotem gud wanwan long tufala mo ol pikinini blong tufala. ‘Ol pikinini ya blong yumi, hemia wan presen we Hae God i givim long yumi’ (Ol Sam 127:3). Ol papa mo mama oli gat wan tabu wok blong lukaotem gud pikinini blong olgeta wetem lav mo fasin blong stap stret oltaem, mo blong givim long olgeta ol samting we oli nidim long saed blong spirit mo long saed blong bodi, blong tijim olgeta blong lavem mo givim seves long wanwan long olgeta, blong folem ol komanmen blong God, mo blong kam olsem ol sitisen we oli folem ol loa blong kantri we oli laef long hem.\n“… Folem plan blong God, ol papa oli mas lidim ol famle blong olgeta wetem lav mo fasin blong stap stret oltaem. Oli gat wok ia tu, blong luk se ol famle blong olgeta i gat proteksen mo evri samting we oli nidim long laef. Ol fas wok blong wan mama hem i blong fidim ol pikinini blong tufala long saed blong spirit mo long saed blong bodi. Long ol tabu wok ia, papa mo mama, tufala i mas helpem wanwan long tufala, olsem we tufala i semmak.”3\nMi biliv se i plan blong God se wok blong wan mama i blong fidim mo tijim nekis jeneresen. Be hem i gud tumas blong luk ol hasban mo ol waef we oli wok wan olsem ol patna, mo tufala i joenem paoa blong tufala mo tufala i toktok gud abaot ol pikinini blong tufala, mo long ol pikinini blong tufala.\nOl strong atak blong ol nogud fasin agensem ol pikinini blong yumi i haed moa mo i moa strong bitim bifo. Taem yumi bildimap ol famle kalja we oli strong moa, hemia i ademap wan moa blanket blong protektem ol pikinini blong yumi, mo blokem olgeta long ol fos blong wol ia.\nGod i blesem yufala ol gudfala mama mo papa long Saeon. Hem i givim long kea blong yufala, ol pikinini blong Hem we i no save finis. Olsem papa mo mama, yumi kam patna, mo joen wetem God, blong mekem wok blong Hem mo glori blong Hem i kamtru long medel blong ol pikinini blong Hem. Hem i tabu diuti blong yumi blong mekem bes blong yumi. Long hemia, mi testifae, long nem blong Jisas Kraes, amen.\n1. Leta blong Dei blong Ol Mama we L. Tom Peri i sendem i go long mama blong hem, we hem i bin sendem taem hem i bin stap long Saepan, mo deit blong hem i 3 Mei 1945. 2. Joseph Fielding Smith, insaed long Conference Report, Oct. 1948, 153. 3. “Famle: Wan Ofisol Toktok I Go Long Wol,” 35538 852 moEnsign, Nov. 2010, 129. Printim\nBislamaAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFrançaisGagana SamoaItalianoKahs KosraeKajin MajōlKreyòl AyisyenLatviešuLietuviųLingálaMagyarMahsen en PohnpeiMalagasyNederlandsNorskPolskiPortuguêsReo TahitiRomânăShqipSlovenčinaSuomiSvenskaTagalogTiếng ViệtVosa vakavitiБългарскиМонголРусскийУкраїнськаՀայերենພາສາລາວភាសាខ្មែរ한국어中文日本語